CHIN MIPHUN THUANTHU BAZAR AH ZUAR! - Hre Mang\nCHIN MIPHUN THUANTHU BAZAR AH ZUAR!\nCHIN MIPHUN THUANTHU BAZAR AH ZUAR:\nTHE CHIN HISTORY ON SALE\nMiphun pakhat a damcak maw, ziangtluk upattlak asi timi cu mipi pawlin miphun thuanthu ziangtluk ziktluak zetin senpi vangtlang mipi lungput tthum awknak hngetkhoh zet nei in lamzin dingah an fehpi thei timi zoh in cuai thlai asi. Pathian nung betu miphun hrang ahcun Pathian thu in a simmi vekin senpi vangtlang thawn a pehtlai mi thu ziangtin thuthluknak tuah asi ih miphun thuanthu zianglam hawi in a feh, Bible zirhmi nunthuthlung (life principle) vekin ziangtluk mipi pawlin thuthluknak tintian ah an nunpi timi in cuai thlai theih asi. Pathian thawn pehtlaih nak, cozah kumpi le society pehtlaih lairelnak, pumpak le a bur pehtlaih nak, insang le pumpak nunah ziangtluk in Bible nunthuthlung an nunpi timi parah zoh in cuai thlai asi. Lennak in miphun thuanthu a tuahtha lo, a hrisel mi le tumtahnak hmuitin nei mi a hlawlkhawm aw mi mipi thinlungput sawnin miphun a tungding sawn mi asi. Tongdang in sim asile mipi thinlungput cu miphun Pathian thu hnuai ah up aw aw in Pathian thu in milai nunthuthlung a zirh vekin nung dingin senpi vangtlang thu hmunkhatah lungthlitum le lungput a luang khat lawngah miphun thuanthu cu harhdam le cak zetin fehpi theih asi. A tufang Chin miphun thuanthu nung zoh in kan dinhmun khaikhawm tikah siseh, Chin miphun Pathian le Pathian Thuthianghlim in a simmi milai nunthuthlung (human life principles), leitlun khawmualtin nuntu, san thuanthu dung le hmai thawn khaikhawm tikah Chin miphun thuanthu cu bazar ah zuar in a um ti theih asi. Ziangruangah khui tawk, ziangvek bazar ah zo in a zuar ih zo in ziang thawn a lei? A hnuailam vekin zoh uhsi!\nChin Miphun thuanthu cu tangka ah zuar asi\nChin Miphun thuanthu cu canpual tha (Opportunity) ah zuar asi\nChin Miphun Pahtian cu biaknak ah zuar asi\nChin Miphun Hruaitu cu bulpak canpual ah zuar asi:\nI. Chin Miphun thuanthu cu tangka ah zuar asi:\nKan pupa san, rirai biak lai ah rukru le thuphan per cu khawtlang rorelnak, tlangsuak lakah an tel thei dah lo. Tlang lakah an ning zakin an relh rero. Senpi vangtlang rorelnak ah an tel lo lawng si loin senpi mipi lakah ningzak in an hmai an hup zawk rero. An tuah sunzawm asile, thuphan an per ih ruk an ruk ringring asile “kut nei” an ti ih khawsung ihsin an dawi suak lo hmanah nautat mi ah an cang. Thuphan an per ringring asile “thuphan per hmang” an ti ih mipi zohman in an thu an ngai lo. Santhar Khrihfa san sinsin ahcun Bible in a simmi cu ‘thuphan hmuahhmuah ih pa cu Satan asi” ti asi. Thuphan pertu hmuahhmuah ih pa cu Satan asi. Pursum leilawn, ei hawlnak ah kan pupa pawlin thuphan le bum awknak in siseh midang siatnak mitthli tlaknak in ei in an rak hawl dah lo. Thuphan per tahratin ngah mi sumpai cu ningzah tlakah an ruah mi asi. Thuphan per le mibum tahratin ngah mi canpual tha le sinak cu ningzah thlak , tesinfa thlawsuah bawngmal sawm dawn thei lo nak ti ah an rak ruah mi asi. Tesinfa thlawsuah dawn lonak ti ah an rak ruah mi asi. Santhar sanah, Chin miphun thuanthu cu sumpai ah zuar asi zo. Sumpai ngah nak ding hrangah nunau in a taksa a zuar vekin senpi vangtlang in sumpai ngah nak ding asi ahcun an nuncan ziaza an zuar, an hruaitu an zuar, an tikcu an zuar, miphun le Pathian hmin, ziangkim zuar asi zo. Chin miphun pawl thatnak, senpi vangtlang hrang tuanvo, ram le miphun humhalhnak hrang tuanvo cu tangka le hlawknak ah zuar asi zo. Miphun Pathian thu in in zirhmi dingfelnak cu sumpai le hlawknak ah zuar in a um zo. Miphun thuanthu tuahtthatnak ding ruahnak ttha in man a nei nawn lo. Miphun hrang sunmang in hmun le man a nei nawn lo. Pumpuarnak le pumpak hlawknak, mithmai ttha ngahnak in milai thinlung a luahkhat theh zo. Mirang thufim in “Tangka a hloh tikah zianghman a hlo lo, sihman sehla nuncan ziaza a hloh tikah ziangkim a hlo theh” an ti vek, Chin miphun nuncan ziaza a siat theh mi zoh tikah Chin miphun thuanthu cu tangka ah zuar asi zo, ti in theihter. Ziangah tile tangka le hlawknak ngah dingin ziangkhal an tuah zo! Zumnak ah piangthar Pathian fa ka si ti tu khalin sumpai hlawknak ngah ding ahcun sete hman thinlung tthuktthunnak um loin ziangvek khal an tuah zo, Pathian um lo vekin an cangvai zo! Nunau pakhat in a taksa cu tangka ah a zuar vekin Chin miphun dingfelnak miphun cawimawitu nuntu ziaza cu bazar ah tangka in lei dingah zuar asi zo!\nNang, na miphun thuanthu na zuar ve maw? Ziangzat ah na zuar? Khui tawk ah na zuar ih zo in a lo lei?\nZiangtin kan miphun thuanthu kan humsuak thei ding?\n· “Bawipa, Pathian, na thu loin ka ngah mi sumpai le hlawknak thawn nikhat sung leitlun ah ka nun hnakin tuisun ah ka nunnak hi ilaksak sawn aw” tihi senpi thlacam sisawn sheh!\n· Kawhhran sungtel sinak hi vanram kainak asilo, “Khrih ih Thlarau in a uk mi pawl lawng Pathian fate taktak an si” tiah zumtu pawlin Thlarau ih ukmi raltthatnak thawn nunpi in ausuahpi uhsi!\nII. Chin Miphun Thuanthu cu Canpualtha (Opportunity) ah zuar asi:\n“Ukbet mi minung pawlin anmah ukbet tu hnak hmanin anmai minung an uk bet na sawn ” tiah sim asi. Pupa san lai ah Chin miphun pacangtha pawl cu mah khua, veng, le ram tlangkulh cio ah sakap, sa-aih, khuangcawi, rallu la tam, rawl nei tam, fang za-aih, tvp in upat awknak le cawimawi nak pek awk a rak si. Mah le khua cio ah lal le hruaitu upatnak, mah le insang mimal cio in mah bawmtu le sawmdawltu zungna thei in upat awknak, kum upa upatnak, senpi vangtlang thinlung hmunkhat ah bur in sunloih tlak sunloih le cawimawi nak senpi vangtlang in rak pek asi. Senpi vangtlang canpual siseh pumpak canpual siseh senpi vangtlang pawmrual thei mi lairel dan thawn pumpak ciar ah siseh vangtlang hnenah siseh rak zem le peksuak a rak asi. Santhar, kawl ralkap uknak hnuai ah pacangtha le nunau ti um lo, milian le neinung ti um lo, mi tha le mi hrawkhrawl ti umlo, kawl ralkap hmai ah lu-kun in upatnak pek asi zo. Hmun tampi ah dingfelnak in san a nei nawn lo ih kuan-hanglo a man pek rero asi zo. Cutin milai thisen pianpi, upat duhnak thinlung, cawimawi duhnak cu zalen zetin canpualttha sangka onsak loin nambet, palbet asi. Mibur le senpi lakah cawimawi awknak, upat awknak cu kawl ralkap a cozah in laksak theh asi tikah mibur cangvaihnak le cawimawi awknak canpual cu sangka khar sak theh asi. Cutin kum sawmtel in thuanthu santiluang in senpi vangtlang a liampi tikah santhar nonawn pawl lungthin sungah kan pupa san lai ihsin rak nunpi mi cawimawi tlak vengsung upat awknak, milai pehtlaih awknak, le milai nunthuthlung canpual tha rualran ten zem awk dan pawl cu zirh le nunpi asi nawn lo. Sihman sehla milai pianpi mizia ihsin a suak mi upat, cawimawi, hminthat duhnak pawl cu santhar nonawn pawl lungthin sungah nambetmi hrampi bangin a irhsuak rero. Culai lakah leitlun khawmual kalkan in pehtlaih awknak in lei killi a fang suak theh. Chin miphun Khrihfa sinak kum 100 a kim zo na in khristian thurin Bible in a zirhmi milai nunthuthlung cu cozah kumpi, sengpi vangltang (society) milai pehtlaih awknak le thuthluknak ah siseh insang le vengsung thuthluknak le pumpak nuntu khawsak kaihruai awknakah siseh hmang thiam nunpi thei dingin zirh awknak in mipi thinlung tawtap a ciahneh thei lo tikah nunthulung kaihrem tu um loin a irhsuak mi mailai hmakhua sial duhnak in mi tampi nunram a luahkhat zo. A rahsuak mi cu santhar nonawn nun ah mulemal neilo, dan le dun umlo, nun thuhram kaihruaitu um loin canpualtha le hlawknak dawi in tlan zuam awknak a si. Dingfelnak um loin canpualtha, mimal hlawknak thupi bik ah ret in tlanzuam awknak a suak. Chin mi pakhat hnenah amah le a insang hlawkpi dingmi, hmin lang nak ding canpualtha pe aw la, rei lo te sung daih, hmailam saupi thiltha siatsuahtu hman pe aw la, a pupa thuanthu a zuar ding, amah bawmtu duhdawttu a thangsiat mei ding, a miphun a phatsan mei ding, a zumnak thurin a phatsan ding, a miphun hruaitu a dodal mei ding, a zummi Pathian thu khal a phatsan ding. Mitcaw vaktawi vek! Senpi vangtlang thuanthu ziktluak cu bulpak le mibur fate hmakhua sialnak in a siatsuah, hmailam saupi hrang thiltha le sunmang cu rei lote mi malte hlawknak le canpualtha in a siatsuah asi. Cutin, pumpak cangvaih nak kawmkhawm mi, Chin miphun a burpi thuanthu lamzin zawh mi zoh tikah Chin miphun thuanthu cu bazar ah bulpak canpualtha le hlawknak ah zuar asi zo!\nNangteh na miphun thuanthu ziangvek canpualtha le hlawknak hrangah na zuar ve?\nDiklo zetin khristian nunphung pahbal tahratin ngahmi canpualtha, bulpak hlawknak, le rei lo te hlawknak in tikcu saupi hrang senpi vangtlang canpualtha a siatsuah ih bulpak hlawknak le canpualtha kan timi pawlin senpi vangtlang thuanthu ziangtluk a tuahsiat mi pawl hi ziangtin mipi lungsunah fiangter theih asi pei?\nThlarau lam tthangphawknak in Pathian Thlarau in milai lungsungah eng thawn a sun eng lawngah a cang thei ding. Tangdor in thla cam uhsi!\nIII. Chin Miphun Pahtian cu biaknak ah zuar asi :\nMessiah a rat ding rak hngak rero tu Israel pawl miphun thuanthu cu biaknak ah zuar asi tikah Messiah a rat tikah Messiah cu an thei nawn lo. Messiah hnakin Jews sakhua biaknak cu a thupi sawnah an rak ruat. An mit a caw. Bible sungah ngan mi Messiah ih thu cu a theitu an tampi nan Messiah theitu an rak um lo. John tihnimnak petu in Messiah thu a rak sim tikah amah cu thah a tuarih Messiah cu khros parah khaithat in a um. Israel miphun Pathian cu biaknak ah zuar a rak si. An hngah rero mi Messiah hnakin biaknak tohkham tha, biaknak pawlkom, le milai sunloih mi dinhmun tha an duhsawn. Chin miphun thuanthu kan zoh asile tuisan minung tlukin Pathian thu theihnak a rak um dah lo ti theih asi. Leitlun khawmual tinah, ramsung ramlengah, a thawng telin Pathian thu Bible an zir. Sihman sehla, riahsiat thlak zetmi cu Pathian thu thei an tam zat in Pathian theitu nun hmuh ding a mal sinsin mi hi asi. Pathian thu thei deuhdeuh, biaknak ah zuam deuhdeuh, sakhaw mi sinak ah porh aw deuhdeuh, asinan Pathian thawn hlat aw deuhdeuh a um thei. Sihman sehla, Pathian thei loin a thulawng theitu si a theih. Himi casiar tu lakah American president thu thei lo an um ding ka zumlo. Midum cithlah asi ti khal a thei lo an um ding ka zum lo. Sihmansehla, hi casiar tu lakah pumpak in America President Obama thawn a thei aw ngaingai tu an um ding ka zumlo. Cuvek cu mi tampi Pathian thu theihdan asi. Pathian thu simthiam deuhdeuh, biaknak lam zuam deuhdeuh, asinan nitin nuncan ziaza, midang thawn pehtlaih dan zoh tikah Pathian mizia siloin leitlun sakhua dang pawl lak ihsin danglam nak um loin a lang. Khristian Pathian, Bible in asimmi Pathian cu duhdawtnak Pathian asi; “Mi zokhal a unau a hua tu cu Pathian a thei lo, thimlakah a vak rero asi.” Laimi Khrihfa pawl cangvaihnak zoh asile sualnak, huat awknak, tisa mizia cangvaihnak tipungtu kan tam sinsin. Cucu leitlun mipi fehnak lamzinpi asi. Chin miphun pupa biaknak rirai biaknak cu Khristian biaknak in hmun a luahkhat zo. Khrihfa biaknak thurin, Bible in a zirhmi milai nuntu ziaza cu pupa sanlai rirai biaknak hnakin kumkhua nunnak sung hruai thlen thei tu biaknak thurin asi. Sihman sehlaw, Khrihfa zumnak thurin cu leitlun biaknak ah canter asi tikah Bawi Zesu Khrih in a zirhmi nun thleng awknak si loin pawnlang leitlun biaknak zirh awknak vekin hman asi tikah Bawi Zesu Khrih ih tuarnak ruangah a lakin pekmi rundamnak laksawng cu leitlun biaknak sakhua ah zuar asi zo. Khrih in a thisen in a ttuansuak mi kumkhua nunnak lamzinpi cu leitlun milai pawlkom awknak biaknak ah zuar asi zo.\nZiangruangah Pathian nung, umkim Pathian betu an rem aw thei lo, sinak an cuh aw aw, canpual an cuh aw aw, dinhmun an cuh aw aw, an relse aw, an thangsiat awk rero? “Nan lakah a tumbik si a duhtu cu mi zapi sal siseh’” tiah zirhmi pawl ziangruangah a linglet in an nung? Pathian cu biaknak ah zuar asi zo? Pathian cu biaknak lam hnatuan sang, sinak le dinhmun, ngahnak hrangah zuar asi zo! Khrih in A nunnak in a rak dinmi kawhhran cu leitlun milai pawlkom biaknak ah zuar asi zo. Pathian nung be tu, riantu, thei tu cun Pathian ih duh mi an duh ih Pathian huat mi an hua! Pahtian thu vekin nun lo hnakin leitlun nun suahsan khal an hril sawn. Biaknak lam hnatuan tu pawlin thei cingin le nuam ti zet cingin ziangruangah sualnak an tuah ih satan duhzawng an tuah? Duhdawtnak Pathian riantu cu ziangtin huat awknak tipungtu ah a cang thei? A cang thei dah lomi asi. Khrih ih thisen cu milai tuahcawp sakhua zirhnak (doctrine) ah zuar asi. Pahtian nung ka rian ti si a unau a hua tu cu a rian mi zo asi ti a thei lo asi. An biaknak cu milem biaknak thawn danglamnak a um lo. Pathian nung betu in a sual asi ti thei cingin, nuam ti zetin, sualnak a tuah mi cu ziangthawn a bang aw ti asile “Mopuai tuah zanah monu in a pasal mithmuh ah tlangval dang thawn nuam ti zetin a it ih an pawl aw rero” vek asi. Pathian nung riantu in nuam ti zetin ziangtin sualnak a tuah ngam? A rianmi Pathian in sual a huatzia cu A Fapa thihnak khawpin a hua ti thei nacingin nuam ti zetin sual a tuah rero tu cu a rianmi ngaingai zo asi ti a thei lo asi. Khrih Zesu in A thisen in a tlen zomi, sankhuk Amah rian dingin a thisen ih a leizo mi in Khrih hmaiah milai duhhrilnak liolio in sualnak a tuah sunzawm rero ding timi cu thilcang thei asilo. Monu in mopuai zanah a duhzetmi a pasal mithmuh ah tlangval dang thawn nuam tizetin a it thei ding maw si? Chin miphun Pathian cu biaknak ah zuar asi zo! Biaknak dinhmuntha, hlawknak, sinak, ngahnak, milai mawicawi awknak, pawlkomnak, lamtang tuahnak hrangah zuar asi zo!\nNang, na Pathian cu na biaknak leitlun sakhua ah na zuar ve maw?\nIV. Chin Miphun Hruaitu cu bulpak canpual ah zuar asi:\nMilai cu a burin umkhawm dingin sersiam mi kan si. A bur in a umkhawmmi ramsa pawl khal anmah lakah hruaitu, dungthlun dingmi Pathian in a pek hai! Milai burkhawm umnak hmunkip ah Pathian hriakthih hruaitu pek kan si. Sihman sehla, milai thinlung cu Pathian Thlarau in a uk lo tikah milaiin pehtlaih awknak cu Pathian cawimawi le Pathian palai hruaitu upatnak si loin milai cawimawi awknak le duhbang aw pawlkom pehtlaih cawimawi awknak in thuanthu luanter asi.\nEvi cu amai dinhmun hnakih sinak sang a duhnak hmangin thlemthluk asi. America ramih social research pawl simnak vek asile mi zokhal hi anmai sinak cekci hnakih fimah an ruat aw cio ih an dinhmun hnakih sang deuh ah um tlak an si tiah an ruat aw cio, ti asi. Cui milai ruahnak, mai sinak cekci hnakih sang deuh in ruat awknak cu hmanrua ah hmangin bum awknak, mah hnakih upa le Pathian hriakthih miphun hruaitu dodal duhnak a suahter. Pathian in a retmi dinhmunah lungawi tawk lo nak hi sual hrampi asi. Babel lungdawl cu milai porh awknak “hmin” nei dingin sak asi. Pathian in A duhlo ruangah milai tong A tthentthekter. Sersiamtu Pathian in milai pawl cu insang, veng, khua, ram, mibur, pawlkom, le kumpi cozah khalah mah le dinhmun, sinak, tuanvo nei cio in a sersiam ih a ret khawm mi kan si. Mi pakhat cio hnenah tuanvo le ttuansuak thei nak laksawng khal pek kan si. Sihmansehla Pathian thu hnuai ah a nunglo mi, leitlun mi le khrihfa ti aw pawlin anmah le umnak dinhmun canpual thei aw loin mai dinhmun hnakih sang sinak milai porh awknak an hawl cio ruangah insang, vengsung, khua le ram, kawhhran, le mibur pawlkom tintian ah buainak a suak theh. Milai in Pathian thuhnuai ah an nung loih anmai sinak hnakih dinhmun sang an duhnak cu satan hmanrua ah a cangih dokalh awknak, rem awk lonak, thenthek awknak, lamtang tuah tahratin midang dodalnak pawl a suak theh. Mibur umnak tintian ah milai pehtlaihnak lah Satan mizia a phuang suak aw vivo. A cuih milai sinak “hmin thatnak”, “dikbik” si duh ruangah khat le khat lamtang tuah awknak, pawlsawm awknak, midang zuar thlai nak, hek awknak, huat awknak, thleidan awknak pawl a suak ih Pathian hriakthih hruaitu, milai nuntu khawsak nunthutlung le hruaitu thu hnuai ah up awknak um nawn loih hruaitu dungthlun lam si nawn loin bulpak hmakhua sialnak hminthatnak le mahte um thei, midang pawisat lonak, midang zohniam awknak pawlin milai pehtlaihnak a luahkhat vivo. Cutin mibur umkhawmnak tintianah Pathian hriakthih, Thlarau in a khat mi hruaitu hnakin bulpak hminthatnak le milai porh awknak ttawm aw dingin lungrual tlangnak cu a thupi bik ah hawl asi tikah Chin miphun hruaitu sinak cu bulpak thinlung duhnak diriamtertu bulpak mithmaittha hrangah zuar asi zo.\nLennak le canpualtha pawl cu miphun tundin awknak si sawn loin Pahtian hriakthih hruaitu dodalnak le namthlaknak hmanrua sawn ah a cang. Mibur um khawmnak poh ah hruaitu sinak cu milai porh awknak le hminngahnak hmanrua ah a cang zo. Hruaitu sinak cu senpi vangtlang hrang thiltha tuahnak, lamzin dik ah mipi hruai khawmnak, miphun thuanthu tuahtha dingin hmanrua, Pathian thuneihnak a luansuaknak hmanrua si sawn loin milai porh awknak, hmin ngahnak hmanrua ah a cang sawn zo. Chin miphun hruaitu sinak cu bulpak hminthat hrangah zuar asi zo.\n“Nan lakah upa bik si a duhtu cu mi zapi sal si hmansa sheh” tiah Lalpa ih thucah mi nunpi tu hruaitu kan ttul.\nNang na miphun hruaitu, lamzin hmuhtu ziangah na zuar?\nA tuvekin santiluang in kan pupa pawl rak ruahban lo leitlun ram kiltinah in zuar, in thlen zo. Sihman sehla, Joseph cu a unau pawlin an zuar ih Pontifar inn ah sal a tuan. Pontifar nupi in thuphan a puh ih thawng inn sungah a tang. Ziangtik lai khalah Joseph in Pathian a tihzah ih sualnak tuah cu “Pathian dodal asi” tiah ruatin Pathian ttihzah in dingfelnak nun a nunpi tikah sal a ttuannak insang khal Pathian in thlawsuah apek ih thawng inn sung khalah Pathian in a umpi. Cutin mangbangza in Joseph ih thuanthu cu Israel miphun thuanthu runsuak tu ah a cang. Tikcu rei lote harsatnak, hremnak, relsiat thangsiatnak, ti duhdahnak, a dik lopi in thuphan puhnak, dodalnak, phiarsawmnak, hmuhsuamnak, dik lonak phunphun thawn Pathian fate leitlun kiltin ah tikcu kan hmang hrih ko ding. Cuhmuahhmuah lakah Pathian ttihzah cingten thihnak le nunnak, harsa tuarnak lakah Pathian thulungin dingfelnak cu fungfek kutkaih vekin kai hngetin Pathian thu vekin nun lo hnak cun mai nunnak hloh khal hrilsawn in leitlun kil kerkawm ah kan nung hrih khal asile ziangvek dinhmun, khuivek hmun khalah ziangtik lai khalah Pathian Thlarau in in umpi ringring asi ti theihhngilh hlah uhsi! Cutin a tikcu a kim tikah Khrih a ratsal lohli lo ahcun a tuih kan dinhmun cio hi hmang tahratin kan miphun thuanthu linglet in runsuak humsuak tungding saltu dingah Pathian Thlarau cu kan sung ihsin a cangvai ding asi ti ringhlelh zumhlelh hlah uhsi! Midang tuah mi in kan parah Pathian tumtah mi a siatsuah thei lo.\nThuanthu sosang in kan taksa ruangpi cu khui hmunah le ziangvek dinhmunah in thlenpi khal asile kanmah in kan hrilmi sawn Pathian in a zoh asi. Kan miphun thlawsuah pe dingin Pathian in miphun dang zohman a rawn lo, A hmang sawn asi. Zumtu Pathian fate pawl nan tha nau hlah she! Sadom le Gomurah khawpi siatsuah lo dingin Pathian in mifel 50, 40,30, 20, 10, Abraham hnenah a phut. Chin miphun lakah Baal pathian hmai ah a kun dah lo mi ziangzat si maw an um ti khal zumhlelh hlah uhsi! Kan miphun liangparah Pathian in leitlun ah A eng A tlangzarh duh mi thlarau mit in zoh tikah Amah lala in A duhmi cu a tikcu kim tikah a tul A tinakhmun kipa A tuansuak theh ding asi. A tuih kan thuanthu thimkhawzing hi kan cahlo nak, Pathian tel loin zianghman kan tuah thei lo nak, milai ah rinsan ding kan neih lozia in theihter tu, thlarau lamah kan porh awknak umsun si hram sehla, kan taksa, thinlung, thlarau, neihmi ziangkim, pehtlaih mi, canpualtha, dinhmun le lungawi riahsiat khal Pathian kehhram ah tthum in Amai nuam timi cu nuam ti in A huat zawng cu hua in A duhzawng cu duh in, A duhdawtmi pawl cu duhdaw in, Amai tumtah cu kan nunsan si in, Bawipai kutcak zoh in kekar cio uhsi! Kan lungawinak sangbik cu mit ih hmuh thei mi siloin Khrih ah Amah Pathian thawn kan pehzawm awknak ah si ringring hramseh! Thuanthu in a lo zuar tikah siseh thuphan thawn zuar na si tikah siseh diklo zetin zuar thlai na si tikah siseh Pathian fate hrangah phan ding a um lo! Joseph in thuanthu linglet ter thehtu Pathian cu kan Chin miphun Pathian asi! Nangle kei in kan miphun thuanthu cu mi pakhat nawmnak lungawinak hrangah zuar hlah uhsi! Pathian zangfahnak a langmi, Khrih thisen ih tlennak in a lakin kan co mi rundamnak Thuthangtha cu leitlun biaknak ah zuar hlah uhsi! Bawipai duhnak le tumtah tuansuak nak ding hrangah kan nunnak, kan taksa, kan neihmi, pehtlaih mi tikcu le can ziangkim cu A kehram ah ttum sawn uhsi! Leitlun kiltin ihsin Khrih kehhramah thlarau in kutkai aw cio uhsi!


Leitlun Thilri Kuatawknak le Sumpai - Chinland Today Media\nAugust 4, 2014 10:28 am·0 comments\nThansoh Bawmtu – Part 6\nEITLUN THILRI KUATAWKNAK LE SUMPAI\nThungaiten ti ahcun sumpai hi ziangkim tawlreltu cu asilo. Leitlun rampi hi ram khat le khat thilri tulsammi kuatawk sawng dualdonak zuarleiawknak ih her kual aw reromi men asi. Curuangah sumpai aum lo ahcun thilri zuarleiawknak hi thil ol asilo.\nRuat ve hnik aw, thimnakah France ramah Straw Berry kan kuat ih an leizatman in cawhnawi khal(cheese) in kuat kir ve ih cawhnawikhal phurtu longpi ara thlen hngak in asilole Straw Berry pathat kum ah cui straw berry cu hnakum zuar dingah tiin ret khawmnak ah ret in cawhnawikhal pakhat hrangah straw berry rah paziat hrawng atawk ding tiih ruahnak hi a taktak ahcun acang theilomi thil pakhat asi.\nHih atlunih thubuai thilri man aiawhtu dingah thilri pakhat khat lawngin a simfiang thei ding asi. Cui thilri kan timi cu,”sumpai” kan ti hnik pei. Germany tangka, Japan tangka, America tangka, asilole British tangka.adt. pakhat khat asi thei. Hitawk sungah sumpai hmin athupibik mi asilo. Hih thilri hrekkhat asilole cahnahfang hin thilri kuatnak thenthum in them in atangkainak themthum aneih ter thei asi. Cupawl cu:\n1) Sumpai hi thlengawknak hrangah karlak thilri ih hman.\n2) Sumpai hi”a man ‘ value’” pakhat ah tuikum ihsin a ra dingmi kum hrangih khawl.\n3) Sumpai hi a nambat vekih hman ding asi.\nSumpai aiawh in hlansan thuanthu ah kharkhem kawm, thulhfaurah tivek santiluan ah sumfai, asilole bak tawn(credit card), computer san ih bank sum kuatawkdanpawl khalin bangranten hna an tuan thluh. Ahleice in hipawl lakah sumfai hin thilri tulmi zuarleinak ah hman ahlawh bik miangmo. Straw Berry hi sumpai in zuarsuak thluh asi. Cui paisa in cawhnawikhal si maw, adang thilri si maw, leinak dingah sumpai hman asi. Cuvekin ram khat le khat thilri thlengawknak, kuatawknak ah sumpai hi palai ah hman asi.\nSum hi thil man pakhat khat ahleifuan aum tikah siseh, a ralai dingmi cansaupi hrang khalah hna atuan. Nikhat khat ah cawhnawikhal lei duhtu an um tikah straw berry neitu in cuih can a kim ding cu a hngak thei hrimhrim lo. A tikcu can te ih a zuar lo ahcun a straw berry in a siatsan thluh ding ruangah be lo ah acang ding asi. Straw Berry cut lai ih a zuar ruangah angahmi sumpai cu a ra dingmi hnakum hrangah a sumpai cu sumhram ih ahman tikah sumhram ihsin angah sum an par ding asi.\nSumpai ziangzat anei timi hi a tenaubik thilri a neihsiah ihsin thlir theih asi. Thilri tulsammi hrangah sumpai hi thilri pakhat vekih hman asi. Curuangah cawhnawikhal pakhat tuahnak dingah straw berry pakhat atul timi cu sumpai lawngin lai arel thei. Vanzam lethmat pakhat hrangah apple pumziat man atul pei. Sammehnak man hi sa cannak hmuk pakhat thawn aman an bangaw ding tivekpawl hi sumpai lawngih lairel theimi an si.\nThilri le atulmi hminsin ih simfiangnak ahcun sumpai ih bawmnak ringin tuisun nitiang an sim cio. Curuangah leitlun sumdawnnak ah olsamten sum an dawnawk theinak asi.


Mual In Liamsantu Rev. France le LCF Aizawl Thuanthu Tawi – Meifar\nMual In Liamsantu Rev. France le LCF Aizawl Thuanthu Tawi\nJune 13, 2021 ah Rev. France (kum 53) cu a rianmi Cung Pathian ṭanghlum ah in cawlhsan. Secretary LCF Aizawl: “Rev. France le LCF Aizawl ih thutawi. Rev. France hi kan laimi ah cun a theilo kan umlo ding ti sehla a sual lo men ding.\nKum 2006 April thla Good Friday zanah LCF ih Pastor tuan dingin an hung thlengih an inn luahnak dingah Motor thawn LCF Biakinn ihsin ka rak thlah ih, kan titi a nuam in kan ngaina duhdawt aw lan hngal, Pastor tampi thawn kan duhdawt aw ih LCF Pastor din hmun in, Rev. France te le Rev. Kap Thuan Thang te hi kan rak um tlang rei zetih kan ngaina/ngai thei zet.\nCutin Rev. France cu kum 2006 in kum 2011 tiang LCF Pastor a rak tuan, LCF Pastor a rak tuan sungah nasa zetin kan laimi Aizawl um pawl hnenah harsat, mangbang, damlo can le thih-hloh can ah Pathian thu thawn rak uap in, mi tampi in a hnen ihsin Pathian an rak tawng ngah a si.\nLCF Aizawl a um sungah LCF in Pathian thu le taksa dan khalah kan rak thatpi in kan rak nawm pi ngaingai mi Pastor a si, a um sungah kutsihmi tuak (6) a nei ih nau hlanmi pa (3) a rak nei.\nPastor a tuan sungah LCF Aizawlin thiltha hminsin tla tampi in rak tuahpi ih Silver Jebilee kan hman ih Sunlawihnak capi kan rak pe mi Pastor a si. LCF Aizawl in Rev. France parih Pathian lairel dan hi theihthiam har kan tiih na kan ti, a tanta mi a nupi fate hrangah thlacamnak kan nei. (#Secretary LCF Aizawl)\nUS Ah Kahawknak A Thleng Ih Minung 14 In Hliam An Tuar\nAn Kaihmi CDM Lut Tlawng Sayama 2 Cu Kum 3 Sung Thawngtla Dingin An Thu An Ṭhencat


Instagram Lal C.Ronaldo – Times Of Chinland\nMilar lawng silo leitlun mipi tam zetih hman rero mi Instatram cun bulpak account ih thluntu nei tampawl tarlangnak a nei ih Bawhlung sit thiam C.Ronaldo in hmai a hruai.Leitlun huap Instagram hmangtu zate lak ihsin thluntu ngah pawl tarlang a si ih Leo Messi khal top 10 a lang ban ve.\nMinung vial silo ,pawlkom lole company tivek pawl siar tel ahcun Instagram accout in thluntu a nei tamih C,Ronaldo in a thlun thotho.\nTop 10 ah Bawhlung sit thiam mi 3 an lang ban ih C.Ronaldo,Messi le Neymar pawl an si.Lehnak dang Tennis,Boxing ,UFC ,One Championship, Badminton ,Cricket le Baseket pawl ihsin top 10 lang ban an um lo ih hlasak thiam le Model pawl an lang tambik.\nHlasak thiam le Model khalah Nunau pawl an langsar cuangih Justin Bieber cu 11nak a si.Kan thei dingah Instagram cu nikhat sungte khalah thluntu tampi a pung thei ih tui tum ih tarlangmi cu April thlatir ta a si.\nTop 10 Pawl cu ,\n1.C.Ronaldo – 290.64m\n2.Ariana Grade – 150.12m\n3.Se;ema Gomez – 148.09m\n4.Dwayne Johnson (The Rock ) – 137.25m\n5.Kim Kardashian West – 133.24m\n6.Kylie Jenner – 130.88m\n7.Beyonce – 126.72m\n8.Taylor Swift – 115.89m\n9.Leo Messi – 113.2m\n10.Neymar – 113m


Pulhnat sungih a rak thi tu pawl ih kiangah Bawinu a um March 25, 2021 | Radio Veritas Asia\nPulhnat sungih a rak thi tu pawl ih kiangah Bawinu a um March 25, 2021\nPulhnat sungih a rak thi tu pawl ih kiangah Bawinu a um\nPope Francis in tlawngkai nithum ah Angelus thlacam theh ah Bawinu cu a thi zo tu pawl ih kiangih a um thu a rak sim. March 25 ni ah Diocese pi in “Vancungmi in Bawinu hnenih thuthannak Puai” tuah ding a si ih Pope in Fala Thianghlim Maria ih Nu a si nak ih zaangfah dil sak nak, a mawi zia ruat phah in a rak hlawm.Christian thlacam daan zate ah Bawi Jesuh a laifannak thu cu Pope in “Pathian hnenih kan thlacamnak tinkim hi Bawi Jesuh thawngin, Bawi Jesuh thawn, Bawi Jesuh ah a si ih Bawipai zaangfah dil sak nak ruangah famkimnak ah a thleng ih lungawi thu sim ding a si ih Bawi Jesuh thawn in run tlang ti ding a um lo thu a rak sim. Fapa Pathian cu mi thluasuah a si\nPope Francis in Pa Pathian le kan mah lak ih Bawi Jesuih leh sak nak ah “Fala Thianghlim Maria cu Pathian ih Bawinu si nak” khihhmuh in Baiwnu cu Bawi Jesuh ih Nu a si ruangah Christian pawl ih nunram le thlacamnak pawl ah khal si nak sang a ngah thu, nisuahnak lam ih Pawlpi pawl in Bawinu cu Greek tong thawn “a Fapa lamhmuhtu” ah a langsar ter ih Bawinu Maria thawn pehpar in ziang hmuahhmuah cu Bawi Jesuh lawng famkim in a khih hmih ih Bawinu cu “hmaisabik dungthluntu a si” tiin a rak sim bet. Sualnei mi kan mah hrangah thla in cam sak aw. “Bawi Jesuh in Thinglamtah hram ih a ding tu a duhdawt zet mi a dungthluntu hnenih Bawinu Maria a rak ap lai ah Bawinu ih Nu a si nak cu kohhranpi kan zaten in rak ap mi a si.Cu tawk ihsin thok in kan zaten Bawinui hnenah in rak kom aw ter. Bawinu cu a thi zik te mi pawl ih kiangah a um.\n“Bawinu cu hi leilungpi a tlansan tu ding a fahniang pawl ih kiangah a um ringring. Fapa Pathian mi zapi ih an hnon lai ah a Fapa kiangih a rak um vek in hnon a rak tuar tu ih kiang ah Bawinu a um” tiin Pope Francis in a sim.Tu le kan thih zik te ah Pope in “covid-19 pulhnat a can rero sungah nunphung rikhiah pawl ruangah siizung ah mah te lawng a rak thi tu pawl Bawinu in Nu thinlung thawn a rak hnem. Bawinui hnenah kan thlacamnak pawl cu a lak men ah a cang lo. Kan thlacamnak aw pawl cu Bawinu in a thei. Kan thinlung sungih um mi pawl hman Bawinu in a thei,” tiin a sim.\nNu pakhat ih thinlung\nZin kan hloh caan ah kan rundamnak lamzin ah harsatnak a thlen hman ah Bawinu in a fa le pawl a humhim sak ringring. Bawinu in kan mah hrangah thla in cam sak rero.“Thlacam lo tu pawl hrangah khal thla a cam sak ringring. Ziangah tile Bawinu cu kan mai Nu a si ruangah a si,” tiin Pope Francis in a thusim a rak cem ter. Hi mi thuthang cu Vatican thuthang ih kan ngah mi a si.\nPhoto courtesy of © Vatican Media


Min Maung Kun In A Relhnak Hmun Ah A Nupi Le Fapa A Hruai, KIA Ralkap Ih Anka – Meifar\nMin Maung Kun In A Relhnak Hmun Ah A Nupi Le Fapa A Hruai, KIA Ralkap Ih Anka\nAugust 19, 2021 admin Myanmar 1\nKum 42 mi Min Maw Kun cu Myanmar lemcan thiam le hlasakthiam pakhat a si. Ralkap in thuneihnak an lak veten rak dodaltu milar a si, mipi thawn lamzawhnak ah a tel ih a phunphun in ralkap uknak cu a dodal.\nCuruangah ralkap pawlin 505 hmangin kaih an tum ih hmundang ah a tlan, tu’ahcun hmunhimnak ah aum zo ih a nupi le a fapa khal a hnenah an um ve.\nAugust 18, 2021 sun ah Min Maung Kun in an zuk a tar ih “Ka nupi le fapa in paa an hawl lai” tin a tarlang cu mipi thinlung a neh zet.\nKachin ralkap KIA pakhat in “Ka nauhak lai, tlawng kan kailai ah Kawlram actor ahcun Min Maung Kun le Dwe hi ka rak uar thei tuk, an zuknung a ṭha le ṭha lo khal siloin anmah an tel cun ka rak zoh ṭheu.\nTuiṭum dothlennak ah ka uar tuk mi actor Min Maung Kun cu mipi lamah a tang. Lamzawhnak khalah arak tel rero zo, tu’ah a nupi le fapa thawn ramlakah an um ti ka theih cu ka zangfak si, ka uar deuhdeuh.\nMin Maung Kun nang rak tong asilen Kachin ram ah ra tlawng dingin in rak simsak hram uh, a innsang pawl khalin run thlun ve seh. Tlangram ngasa le rawl ka rak do ding. Kachin ralkap pawl khalin Min Maung Kun kan uar tuk ti in rak simsak hram uh” tin a tarlang.\nPasal 5 A Nei, A Pasal Pawl Cu Unau Diktak An Si\nKalaymyo Lam Feh Ralkap Motor In Bomb Kammi An Pal Ngah Ih Ralkap 30 An Thi\nMin Maw Kun In Mi A Hmaisong Ruangah Bawmnak A Cohlang Lo, Ramlak Paa An Hawl Ih Khuasung Ah An Va Zuar Ṭheu – Meifar


Kanda Milai Dehtu - Chinland Today Media\nKanda Milai Dehtu\nJuly 8, 2015 6:57 am·0 comments\nThuserh timi hi kan zum tuk lo a va si hman ah mi vualvo ih ttawmawk mi kan nei. Tthimnak ah cabuai pakhat ih minung hleithum to, zanriah ei lai ih sabitti peksawngawk, kaililawn hnuai ih feh, tivek pawl. Cun, kan bulpak thuserh pawl khal hi, kan rualpi pawl hrang ahcun hnihsuak thil an si thei ko nan, kanmai’ hrang ahcun diknak an nei thei zet ve.\nRamtawi pawl hi minung dang pawl hnak in thuserh an nei luar cuang maw ti cu ka thei hran lo. Asinan an thuserh pawl hi an la urhsun thei zet timi cu ka thei. Ka rualpi pakhat cu sa picang pel ding ih ram a tawih tinte’n ziandawng panga a keng ringring. Cuhnak ih tam siseh, mal siseh, a duh lo. Ka rualpi dangpakhat lala cun ziandawng pasarih ciahciah a keng ttheu. Saklam India ih sa picang peltu ramtawi pacang theih hlawhbik a si mi ka rualpi dang pakhat lala cu, mahseer nga that hmaisa ta lo in thlatang caan ramtawih ah a poksuak dah lo. Kei ih bulpak thuserh cu rul thawn an pehpar aw. Milai dehtu hawl ih ram ka tawih can ah, ziangtluk in ka zuam rero a si khalle rul pakhat ka thah hmaisat ta lo ahcun ka zuamnak hmuahhmuah cu thuhlolak men ah an cang ding timi zumnak thuk zet ka nei.\nVei khat cu May thla ni ling lakah khawvan ihsin khawthim tiang, hawl hmuh harsa zet milai dehtu hawlsuah tum in tlang hrap ttentten pawl ah peng siar cawk lo ka suk ka zo. Hlingrul sah zetzet lak ih ka fehnak ah ka kut le khuk pawl cu se zet in an rin ttial aw tthengttheng. A ni hleinganak siimlam ah, bang hnianghniang in pindan pahnih um Hramlak bangla ih ka ra tlung. Cutikah khaw sung ih ra palai pawl in in rak hngak hai ti ka hmu. Annih cun milai dehtu pawpi cu cumi sun ah an khaw hnar ih an hmuh thu in sim. Thuthang theih hiar um zet a si. Cumi zan cu a tlai tuk zo ruangah zianghman tuah a theih nawn lo. Curuangah palai pawl cu mei-in vang in ka tlunter hai ih, a thaisun cu zohman an inn ihsi suak hai lo ding ah khoh zet in thupek ka suah.\nAn khua cu bangla inn a umnak tlangtluan deng ah a um. Amahte a pak ih um mi khua a si ih hlei ah, hramlak thingkung sah zet in a kulh fawn ruangah, hitawk pengpi sungih khawte dang pawl hnak in milai dehtu ih siatsuahnak a tuar cuang hleice. Tu naibik ih deh tuartu cu nunau pahnih le pacang pakhat an si.\nA thaizing ah an khua cu bi deuh in vei khat ka helsuak hnu ah, kau deuh in vei khat dang ka hel sal. A hmaisa deuh ka helsuahnak thlanglam furlong hnih hrawng ah lei tthenel umnak hmun ka thleng. Lei tthenel lakah harsat zet ih ka feh ngah hnu in, tlang hrap zet ih ruahpi tidai luang cak zet in a horhkuar mi lihong pakhat ka va thleng. Cui lihong kuar sak le thlang ka zoh lohli ih pawpi a um lo ti ka theih tikah ka hna a ngam. Cumi ttheh ciah ah ka hmailam pii kulhluan nga ih thil um mi in ka mit i la vukvi. Cutawk ahcun tidai bualawknak tia hrawng a si mi tili fate pakhat a um. Cui tili khatlam ahcun tidai ra intu rul pakhat ka hmu. Rul in a lu a hun tunsoh mi cu ka mit la vukvi tu a si. A lu cu leilung ihsin pii hnih maw pii thum hrawng simaw a hun khaiso ih, a or a hung pharhawk tikah cong-orh siangpahrang (hamadryad) a si kha ka hmu. Ka hmuh dah mi rul lakih mawibik a si. Ka lam ih hoi a or cu rong sen lam naih deuh serthlum rong a si ih, a taksa in leilung a dainak lam ahcun sui rong ah a vung cang. Olive hnah vek ih a hring mi a zaang tluan cu saiho rong V pianhmang in an ttelh. A mei zim ihsin pii li tiang hrawng cu rong dum tleu thlenthlen a si ih, V pianhmang rong var in an ttelh thotho. Cui rul cu a saulam pii hleithum le hleili lak a si.\nCong-orh siangpahrang thuhla hi thuanthu tampi ka rak theih zo ruangah, anmah va hnaihnok pang can ih an ttihnun zia le an tlan cak thei zia pawl khal ka thei zo. In do ding vekih a lang zo ruangah, in ra do asile saklam ih tlan le thlanglam ih tlan cun hamtthatnak ka nei lo ding ti ka hmu. Asinan lei tthenel lak ahcun ka talsuah man cu ka zum. Kheng pheng te tia hrawng a si mi a or pheng ah kap sehla cun kan buainak cu a reh thei men ding. Asinan ka kut ih rifle cu meithal puak ring thei zet a si ruangah, pawpi va hnaihnok ka duh fawn lo. Ziangahtile ni tampi ka rak hngak hnu, le bang hnianghniang ih ka hawl hnu, tubaite lawng ah hmuh ding ih ra suak mi a si. Nin um zet in minute tampi a liam. Cumi sungah thil cangvai um sun cu a lei saupi a khak suak mi le a hnuk lut sal rero mi lawng a si. Cumi ttheh cun rulpi cun a or pheng cu a rehter ih leilung ah a lu tthum in khatlam ih hmun hrap lam a pan. A mah zoh phah ringring cun leilung ka dap ih cricket ball tia hrawng a simi lungto pakhat ka sar ngah. Leilung hak pawng zim hriam zawn a thlen ciah ah ka tha neih tawk suah in a bop ah ka den. Rul dang si sehla cun an thi ding nan, cong-orh siangpahrang ti nanana cu a ra her vukvi ih ka umnak lam a ra pan turto men. Kan karlak a hrek hrawng a ra thlen ah lungto tumsawn ih ka den mi cun, vantthat thlak zet in, a hngawng ah a ngah. Cumi thluh cun thil harsa a um nawn lo. Lungkim zet in khua a vei hnihnak ka hel mi cu ka va ttheh lawlaw. Khua ka hel hmaisatnak cu zianghman a tthahnem lo nan, tu ahcun, rul ka thah ngah zo ruangah ka tha a phur cuang ngaingai. Ni tampi sung ah tui can hi milai dehtu ka hawlnak a hlawhtling ding ti zumnak ka neih hmaisabiknak a si.\nA thaisun khal ah khua a kulhtu hramlak ahcun ka veivak sal. Siimlam ah khaw lu lam ih tthuan hrut zo mi bial (leileh) kap ah pawpi keneh tharhlam zet pawl ka hmu. Minung za hrawng a si mi khaw sung mipi pawl cu thuhla umdan ka sim hai ih, a thaizing zingte’n ka ra kir sal ding thu ka tiam hnu ah peng li a hla mi Hramlak Bangla ah keimahte’n ka tlung kir sal.\nMilai dehtu a cangvaihnak hmunram ih hramlak asilole mau-rat mi lamzin ah himdamtei’ feh thei ding cun ralrinnak sangbik neih le dan kalhmang (ramtawipa ih theih le thlun ttul mi) tampi fek zet ih thlun a ttul. Sa peltu hi pel mi sa ih an can leuhleuh ttheu ruangah theihzung (sense) khal nung ttha tawk zet ih ret a ttul. Dan kalhmang pawl khal feltei’ kenkawh an ttul. Cumi pahbal pang ahcun milai dehtu hnenah deh a ol zet mi minung pakhat va pek tluk a si.\nCa siartu in, fehpi ding milai le riahbuk ih kilkhawi aw ton veve tu ding milai a um remcang thei ah cun, “Ziangah mahte ih feh lamlam?” tiah in sut men thei. Sut ding awm zet khal a si. Asinan kei in himi thusuhnak ka sannak ding cu: a pakhatnak ah, rualpi a um cun amah rinsan in daithlan a olsam ih, pahnihnak ah, pawpi thawi’ sualbuaiawk taktak ahcun mah pakhat lawng si ahhin cangvaih a remcang sawn, timi an si.\nA thaizing ih khaw sung ka vung pan tikah pacang thinlung sa hiamhiam rual ih in rak hngak ti ka hmu. Biakawk theihnak cin ka thlen vete’n mizan ah naa pakhat deh a tuar thu in rak sim. Thathoza thuthang a si. Naa cu khaw sungih ta deh mi a si ih, a dehtu in tlangtluan ih malte a thiar hnu ah, thingkung a tam zet mi horkuam bi le thuk zet sungah a fehpi. Horkuam cu tlangmual saklam pharh hnuai ih um a si.\nTlangtluan par ih um, lung tumpi pakhat par ihsin khimkhuahtei’ ka thlir rero tikah naa thiarsuah a sinak tlang hrap suk lam ih vung pan cu a ttha lo ding ti ka hmu. Tuah ding um sun cu hla zet ih helkual hnu ah, horkuam thlanglam deng ihsin deh mi naa a um ka zumnak hmun lam hun pan soh ding lawng a si.\nKa ral pel dan ding cu hlawhtling zet in ka ruahman ttheh. Sundir ahcun horkuam ka lut thok tumnak hmun cu ka vung thleng. Cutawk ihsin horkuam cu ttangphel za khat hrawng a rawn ih, cumi hnu cun a tlun ih tlangtluan lam ah ttangphel za thum a hrap so. Hmun rawn saklam deng cu deh mi naa hmuh ka beiseinak hmun a si. Ka van a tthat ahcun pawpi khal ka hmu thei fawn. Horkuam ahcun hlingrul sah zetzet le raw kung kawkalh an tam tuk ih feh a har zet. Hla deuh ka feh cun ka thlan ah ka ciar thluh. Rin lo paral ih meithal kap puak a ttul theinak hmun a si ruangah kut thlan ciar thawi’ feh bet cu thil ttha a si lo. Curuangah ka to lawk ih kuak ka fawp ta.\nKa hmai zawn ih leilung ahcun lungto ngilmam tumpipi an um. Cui’ lungto pawl lak ihsin tiva fatakte pakhat cu ngawi ngiatngo in a luang ih, a remcannak hmun tinkim ah thlalang vekih a fai riahriah mi tili te pawl a tuah vivo. A paa theibik ih tuah mi rubber tawphah nei kedam hruh in cuvek lungto ngilmam pawl par ih feh cu ka thil ti tum mi hrangah saduhthah rori a si. Ka thlan dai ngah in, ka taksa an ro hnu ah, deh mi naa kiang ah pawpi a ihthah lai hmuh beisei in, va pel ding ah ka pok. Tthen li ih tthen thum ka feh thlen tikah deh mi naa cu kaikok phur pakhat hnuai ih a um kha ka hmu. Tlang hrap qenqen a thoknak ihsi qangphel kulhluan nga a hlatnak ah a si. Pawpi cu hmuh theih ah a um lo. Curuangah lung pheng pakhat par ihsin ka hmuh thei mi hmun hmuahhmuah cu zungpibok pakhat hman hrelh lo in ka thlithlai vivo.\nThil ttihnung ra thleng ding mi theihcianak timi hi theih a hlawh zet ih, a tak ih tonteh mi khal a tam. Minute pathum-pali sung hrawng cu thil qihnung zianghman ruat lo in cang lo khai lo in ka ding ringring. Vei le khat ah pawpi in naite ihsin i zoh rero ti ka vun thei thutthi. Ka hnenih a cangvai mi, thil ttihnung a ra thleng ding timi theihcianak theihzung (sense) cu, pawpi ih theihzung khal ah hna a rak ttuan ve ruangah a ihthah lai a tthang ti a fiang. Ka hmailam kehlam zawn ahcun hmun rawn fatakte ih keuh mi hrampi phur sah zet tthenkhat an um. Ka umnak le deh mi naa umnak ihsin pii hleinga le kul lak hrawng a hla veve mi cui’ hrampi phur cun ka thinlung i hnuklut vukvi. Hrampi pawl cu dimtete’n an cang selhso ih, a lehhnu second pakhat ahcun tlang hrap ah a cak theibik ih a tlan so mi pawpi ka hmu cih. Amai lam ih ka rifle ka tin man hlan ah hramhri kung ih khuh mi thingkung phen ah a pil hlo. Ttangphel sawmruk sung hrawng a pil hloh hnu, lungto pakhat parih a khir zawng ah ka hmu sal. Ka hun kap. A dunglam ah a tlu ih tlangmual ahcun huk dumdo phah in a rung suk thla. Amai’ rual ah lungto pawl khal an rung ril thla khulkho. A zaang a kiak a si ding tiah ka ruat. Ka kiang ah a tomtawhlot ih a rung thlen tikah ziangtin ka cangvai ding ti ih ka ruat rero lai ah a huk awn a reh. Minute pakhat rei ah tlangmual hrap ih cak zurzoi’ a tlan lai ka hmu sal. Hriamhma ngah hmel khal a pu lo. Thin hnangam ih ka thaw ka suah rual in, ka lung a hmui lo lala fawn. Ka hmuh sung maltakte ahcun ka kapnak cun zianghman a tuahmawh lo vek in a lang. Cumi thluh cun raw kung ro tthenkhat a pah kiak ruiro ih, tlangmual liang ihsin a khatlam horkuam sungah a vung liam hlo.\nKa rifle kha tlunlam degree sawmsarih le panga ah khai in ka kap mi a si. Ka kapnak hmun ka va zoh tikah pawpi cu a kiu ah ka rak ngah ti ka va hmu. Hnihsuak saithiam tthenkhat in ‘ruh hnihsuak’ ti ih hmin an pek mi ruh them pakhat cu cerek in a saih suak (kan kiu kan khon tikih hit zukzi um ttheunak thahri kiang ih ruh hi a si). Cumi thluh ah cerek cu lungto a va ngah ih, a ra saihawk kir lam ah pawpi khabe cu na zet in a rak ngah sal. Hriamhma pahnih cu an na zet tla a si men thei nan, hriamhma besia an si lo. Thisen maltakte hnuhma zawt in a khatlam phairawn ih ka va feh cun hlingrul sah zet sungih mi a hngirhngir bak ka va tong lo ding. Cui’ hlingrul lak ih luh cu mahte thahawknak a si ding fawn.\nKa meithal puak awn cu khaw sung ihsin an rak thei ih, mipi pawl cun tlangtluan ihsin beiseinak nasa zet thawn in rak hngak. Khimkhuahtei’ ka ruahman mi le ralringtei’ ka pel mi a hlawhsam ruangih ka lunghmuilonak hnak hman in, khaw sung mi pawl ih lunghmuilonak cu a bese sawn ti theih hial a si men ding.\nA thaizing ah deh mi naa ka va vehvai sal. Zan ah pawpi a ra kir sal ih malte a ra ei bet ti ka hmuh tikah ka lung a awi ngaingai. Asinan a ra kir sal ruangah ka mang cu a bang lo lawlaw. Tu ahcun pawpi kah theinak ding kalhmang um sun cu deh mi naa ihsi rak bawh lawng a si. Asinan thil harsa pakhat a um. Deh mi naa kiangkap ah tonak ding thingkung remcang pakhat hman an um lo. Hmaisa ttum ih ka rak ton mi thil ruangah leilung ihsi zan ih milai dehtu rak bawh ding cu a qha lo ding ti ka thei fawn. Khuitawk ihsin ka bawh ding ti ruatcat thei lo ih ka um lai ahcun, mizansun ih ka hung sohnak phairawn hmun pakhat ihsin pawpi ih mi kawh awn ka thei. Pawpi ih mi kawh awn ka theih tikah pawpi pakhat sangsang a nuam theibik ih kap theinak lamzin a um ti ka thei ih ka lung a hmui ngaingai. Pawpi pawl kawhsuah an theih can hi (a) koppi hawl in hramlak ih an tawihvah can, le (b) hriamhma tenau an tuar can, ah an si. Ramtawipa in pawpi bum thei ding khop in pawpi ai a cawn thiam a ttul ti cu rel hran a ttul lo ding. Hramhri kung sah zet asilole hrampi hlawm sah zet umnak hmun ih pawpi a ra lut remcang theinak ding hmun khal a si a qul ih, ramtawipa cun nai zet ih rak kap thei ding in a timtuah cia khal a ttul. Hriamhma tenau tuartu pawpi kawhsuah a theih ka timi parah ramtawi pacang tampi cun in pompi lo ding ti khal ka thei. Asinan anmah in an tonteh taktak hlan ahcun an lungkimlonak cu dunglam ah kirpi sal hai seh tiah ka sim duh. Asinan tui ttum thil ahcun, pawpi cun ka kawhnak cu nazi pakhat deuhthaw rei tiang, i sawn rero ko nan ka kiang ah a ra duh lo. Ka hlawhsamnak cu mizansun ih vanduainak a tonnak hmun kherkher ihsin ka kawh ruangah a si ding tiah ka ruat.\nA netkhawt ih ka hril mi thingkung cu tung zerzer ih a hrap mi cang hrap tlang rori ih keuh mi a si ih, leilung ihsin pii riat hrawng ah tonak remcang hngettek a nei. Cutawk thingttek parih ka to ahcun pawpi a rat ka zumnak lung khokrok khuarkhawhrum tlun zawn, pii sawmthum ih sannak ah ka um thei ding. Thingkung ka hril ngah hnu cun ka milai pawl hnenah thaithawh in rak ken ding ih ka cahnak tlangtluan ah ka kir sal.\nSiimlam nazi pali ah pawpi rak bawh ding in thingqek ahcun hahdamte’n ka to. Reipi ka bawh a ttul ding ih har khal a har ding ka zum. Ka milai pawl ka fehsan hlan ah thaizing ni a suah rual ah tlangtluan ihsin in run kuut-auh ding ah ka cah ta. Tlavang ai vek ih ka rak sawn asile daitei’ rak to ding in, le zianghman ka sawn lo ahcun an sawm thei tawk ih tam khaw sung mipi pawl sawm in, bur hnih ah an tthen aw ding ih, horkuam khatlam khatlam ih tlangmual ihsin, au phah le lungto deng ciamco phah in, rung suk hai ding ah ka sim.\nThingkung parah ziangtizawng ih um phah khal in ka itthat thiam zo ih, ka tha a cauh fawn ruangah siimlam ka hman dan cu a nuam ve thawkhat zet. Ni liam zik tleuzung in ka tlunlam tlangmual zim pawl an tlet lai ah langur zawng ih tthangphawknak au-aw in ka lung a fimter vukvi. Rei lo te ah horkuam khatlam deng thingkung zim ah a to mi zawng cu ka hei hmu. Zawng cun ka umnak lam a rak zoh ruangah tlavang ah i ruat a si ka zum. Tthangphawknak au-aw cu naih aw tete’n a um rero ih, khua a thim rual ahcun a reh sal.\nNazi pakhat hnu pakhat, ka mit le hna cu harhvang ding in ka ttan rero lai ah, tlang hrap ihsin lungto a rung ril ih ka tonak thingkung a run pah ngah thutthi. Lungto cu ramsa ke nem pakhat ih ke kar rit zet awn in a run thlun. Pawpi a si lo thei lo. A hmaisa ahcun horkuam lam ihsi hung so lo in hitawk lam ih a rung suh hi thil cang pang a si ding tiah ka ruat lawk. Asinan ka dunglam naite ihsin a dang sung thuk zet ih dimtei’ a run hrum hngurhngo vete’n ka ruahnak cu a dik lo ti a lang cih. Thaithawh ka ei lai ahkhan horkuam ah a rung lut zo ih, tlang hrap ah ttan rak khuar in, thingkung par ih ka kai lai i rak zoh rero ti cu a fiang thawkhat zet. Zawng khan tlang hrap ih a um lai a rak hmuh mi a si. Ka ttanlak a rem lo ih thingkung khal ralringtei’ pawk phah a ttul. Sun khawvang lai ih tonak hahdam a rak si mi thingkung hngeqek cu khua a thim hnu cun a sinak malte a thleng aw. Taktak ahcun ka rifle cu thli lak ah ka kap thei ko. Asinan naivai zet ih um mi pawpi tlanter duh ih meithal kap puak ruangih thilthleng rapthlak um mi pawl ka rak hmuh dah zo ruangah kap lo ding in ka sup aw. Cun, meithal a puak hnu ah pawpi cun i ra do lo a si hman ah, a kiangnai tuk ih rifle (450/400) ka kap puak cun hitawk hmun hi a suahsan pang thei ih, harsatnak phunkim tuar ih ka zuamnak hmuahhmuah cu thuhlolak ah an cang thluh pang thei.\nPawpi cu a hung khir lo ding ti ka thei. Ziangahtile a hung khir ahcun a hnuai pii sawmthum ih lungto pawl lakah a vung tla ding. Asinan a hrang ah khir hman a ttul lo. Ziangahtile a ke dunglam ih a hung din ahcun olte’n i kai ban ding. Ka cawn parih rifle cu ka thlir ih a hoinak lam ka thleng hnu ah, ka kehlam ban le ka hnak karlak ah rifle fung ka hruah. Rifle kaa cu hnuailam ka hoiter ih meithal mawn khap (safety-catch) ka phelh. Pawi cun cui’ ka cangvaihnak cu a hlan hmuahhmuah hnak ih hrum thuk sawn in i rak dongsong. Tu ahcun pawpi cun i hun dawh sehla rifle hun pah in, rifle zangte pawl kuai ding ih ka kutzung ka thluahnak kiangkap a hung thleng ban ding. Cumi ahcun ka kap that thei lo a si hman ah meithal puak ruangih a buai lai ah thingkung tlunlam ih kai can ka neih phah ding. Can cu hnapkhawn feh in a feh. A netnak ahcun tlang hrap lak ah hrum rero phah ih a thuptei’ i pel kual rero mi cu a ning thlang ih, ka kehlam ih khuarkhawhrum fatakte lam ah a zuang lut. Minute malte a rei hnu cun a deh mi naa ruh a ttam kiak rupro awn ka hi thei. A netnak ahcun ka tonak rem lo zet ah ka cawl hahdam thei thlang. Cumi hnu, zanvar ih ka theih mi awn hmuahhmuah cu deh tuartu naa umnak lam hlir in an si.\nKa milai pawl in tlangtluan ihsi in run kuut-auh lai ahcun, ni a suahnak minute malte lawng a si ih, horkuam cu a thim khiamkhiam lai. Cumi rual deuhthaw ah ka kehlam tlang hrap ah rangcang tlan ih pawpi a tlan zuarzo lai ka hei hmu. Khaw vang ttha tuk hrih lo, le zanvar ka men ruangih ka mit cau tuk ruangah hei kap ding cu ka hrangah a har. Asinan ka hei kap thotho ih, cerek cun a pannak ding diktak a pan ti ka hmuh tikah ka di a riam nasa. Pawpi cu nasa zet ih huk dumdo phah in a her aw vukvi ih ka tonak thingkung a run pan turto. I zon ding ih a hung khir zawng ah ka cerek pahnihnak cu, vantthatnak nasa zet ruangah, a awm sungah a deng lut aw. Cerek rit zet in a hung khir tumnak zawn a pialter deuh ruangah pawpi cun ka kiangnaite a hun kheuh ngah. Cu thluh cun cerek ih sawhhngongnak ruangah a hnuai ih horkuam ah lingbalailet in a vung ril ih, ka rellang zo mi tili fatakte pawl lakih pakhat ah a vung tang. Asinan buai luihlo in tili cu a suahsan sal ih horkuam lam ah pai ttuatto ih tlan suk in, a liam hlo. Tili cu a thisen in a ciah sen khemkhem thluh.\nThinghnge hak zet parih nazi hleinga sung ka to ruangah ka taksa ih thahri hmuahhmuah an com thluh. Thingkung par ihsin a tawlh in ka tawlh suk ih, ka hnipuan ahcun thingkung parih tampi a tangta mi pawpi thisen pawl an kai hnianghniang thluh. Ka kut-ke khong thluh pawl ka hmeh ciamco hnu lawng ah pawpi cu ka dawithlun thei. Hlapi a rak feh nawn lo. Tili dang pakhat ih um mi lungto tawhram ah a rak thi.\nTlangtluan ih rak pungkhawm aw ka milai pawl cun ka thupek an run pahbal. Ka meithal puak awn, cumi hnu ih pawpi huk awn le ka meithal puak veihnihnak awn pawl an theih ruangah an zate’n a hlawmkhawm in tlang hrap cu an run zawh suk. Thisen kai hnianghniang thingkung le a hnuai ih ka lukhum nem an rung hmuh tikah, ka milai pawl si lo men bang in, pawpi in i thiar zo tiah an ruat. An tthangphawkawknak au-aw pawl ka theih tikah ka hei ko hai. Cuvete’n horkuam lam ah an rung tlan thla ciamco lala. Ka hnipuan ih thisen kai hnianghniang pawl an hmuh tikah thinphang in an phaw keke. Hriamhma ka tuar lo ih ka hnipuan ih thisen pawl cu keimai thisen an si lo thu ka sim sal hnu rei lo te ahcun pawpi cu an hil vialvial cih. Thingkung no khohkhah pakhat an hau hnu ah pawpi cu hramhri (zunthuhri tivek) pawl thawn an qawn. Tlang hrap zet a si ruangah pawpi cu zawn soh a har zet ih vei tampi au vualvo phah ih an sohpi hnu lawng ah khua kan thleng thei.\nHivek hmunram deng le kawr pawl, milai dehtu in reipi tiang harsatnak a pek mi, ahhin cangvaihnak huaisen tampi an um ttheu. Tualsung mipi pawl cun cuvek cangvaihnak huaisen pawl cu ni tin ih thilthleng zaran ah an ruat ih, a lenglam minungpawl cun cuvek cangvaihnak huaisen pawl theih thei dan ding an nei lo. Kanda Milai Dehtu ih deh mi minung netabik ih thuhla thawn pehpar in cuvek thuhla pakhat ngankhum ka duh. Cui thilthleng cu a thlen hnu rei lo te ah a hmun ka va thleng ih, khaw sung mipi pawl ih thuhla cipciar in sim mi, le ka va thlen hlan ah tham le dai hrih lo a rak si mi dehawknak hmun khal khimkhuahtei’ ka zohfelnak ihsin, ziangkim a dik thluh ti ih ka zum mi thuanthu pakhat ka lo sim thei.\nKanda milai dehtu ka kapnak kiang ih khawte ahcun putar pakhat le a fapa neihsun an um. A pa cu 1914-18 karlak ralbuai ahkhan ralkap a rak ttuan ih, a fapa khal Royal Garhwal Rifles ih lutter a tumtah. Tui can vek thotho hin, remdaihnak phirivau awn a len lai ahcun, ralkap hnattuan hi ngah a har zet ih a diltu an tam fawn. Tlangvalte ih kum hleiriat suahcam ttheh hnu rei lo te ah pacang rual bur khat cu an khua ra pal phah in Lansdowne ih bazaar lam an pan. Tlangvalte cun cui’ pacang pawl cu a rak thlun ih Lansdowne a thlen tikah Ralkap Khonkhawmnak Zung ah amahte’n a va feh. A pa in ralkap upatpekawk dan le ralkap thunluttu bawi hmai ah ziangti ih um ding tivek pawl a rak zirh tthat ruangah tthuktthun lo in an rak la cih. A hmin cazin an thun thluh hnu, ralkap zircinhnak a thok hlan ah inn ah tlung in a neih mi bulpak thilri mallai va la ding in an thlah.\nNi nga a rei hnu, sundir hrawng ah inn a ra thleng sal. A thuhla theih duh ah a rualpi pawl an ra suakkhawm hai. A rualpi pawl cun an khaw deng ih um mi an loram fate ah a pa cu tthuan a hrut lai thu, khaw thim hlan ahcun a ra tlun lo ding thu an sim. (A pa in tthuan a hrut mi loram cu cong-orh siangpahrang ka thah ni ih pawpi neh tharhlam zet ka hmuhnak loram kha a si).\nTlangval ih ttuanvo pakhat cu an rannung hrangih rawl hawlsak a si. Curuangah an venghnen inn ih suncaw mallai a ei hnu ah mipa dang kul thawn thinghnah la ding in an feh.\nKa lo sim zo bang in, an khua cu tlangtluan pakhat parih um a si ih, hramlak in a kulh. An khaw kiang ih hramlak ahhin hrampi attu nunau pahnih cu milai dehtu in a rak deh zo. Thla tampi sung cu an khaw kiangkap ih thingkung hnah pawl thawn an rannung pawl an cawm. Curuangah ni khat hnu ni khat, an duh zat thinghnah ngah thei ding cun, hla deuh ih va feh vivo a ttul. Himi ni ciah khal ah minung kulhluan khat cun thlawhlai loram pawl an paltlang hnu ah a hnuai ih horkuam zim lam pan in, lungto tam zet tlang hrap ttentten ihsin furlong hnih an vung suk. Hramlak sah zetzet ih a khuh mi cui horkuam cu nisuahlam ah peng riat tiang a va pharhdarh aw ih, Dhikala Hramlak Bangla ih khatlam ral ah a um mi Ramgana tiva thawn an va tong aw.\nHorkuam luzim ahcun leilung cu a rawn deuh ih thingkung tumpipi in a khat. Cutawk ahcun mipa pawl cu an hril mi thingkung cio ah kai in an tthek aw. An duh zat thinghnah an ttawh ngah hnu ah hridai thawn an tom ih cumi pu phah in pahnih-pathum tete’n khua ah an tlung.\nTlangmual an run zawh suk phah lai khal ah an raltthatnak hlo lo ding in le milai dehtu ttihtthaih ih tlanter ding in a ring thei patawp in an ttong ih, thingkung par ih an kai lai khal ah pakhat le pakhat an auh aw rero hai. Cui an ttong thawmvang cu horkuam thlanglam peng hrek ih hramrul sah zet lak ah a rak um mi pawpi in a rak thei. Pawpi cun kan dunglam ni li ah zukneng nu kum thum mi a rak dehnak cui’ hrampi rul cu suahsan in tivate a tankai ih, horkuam zate’n a fangsuak thluhtu rannung zinrua ihsin mipa pawl umnak lam ahcun zamrangte’n a hung tlan so. (Pawpi ih neh a lang theinak leilung ahcun ziangtluk in a tlan cak timi hi a ke hmailam le dunglam neh pawl umnak hmun zoh in theih a theih.)\nKa rel lai mi tlangval cun rannung hrangih a hnah a ttawh ding mi ah vaube kung a hril. Cui thingkung cu rannung zinrua saklam ttangphel kul hrawng ah a um ih, a hngettek tlunta pawl cu lungto pahnih an umnak khuarkhawhrum fatakte tlun ah an va zam. Rannung zinrua a kelnak zawn ihsin pawpi cun thingkung parih tlangvalte cu a hmu. Pawpi cun bok phah in tawkfang sung a zoh hnu ah zinrua ihsin a pial ih khuarkhawhrum ihsin ttangphel sawmthum hrawng hlatnak ih tumpang kung tlu dung ah a relh. Tlangvalte cun a duh zat thinghnah a ttawh ngah hnu ah thingkung ihsin a ttum ih a tom ih ttawn ding in a la khawm. Himi a tuah lai ahcun hmun rawn kolh ih um a si ruangah a him thawkhat ve. Asinan, vansiat thlak zet in, a khiak mi thinghnge pahnih cu khuarkhawhrum sungih lungto tumpi pahnih lakah an tla ti a hmu ngah kherkher. Cui’ thinghnge pahnih sar ding ih khuarkhawhrum sung a vung ttum cu a hualvan tacik a khen hnget ah a cang. Khuarkhawhrum sungih a pil hloh vete’n pawpi cu tumpang kung tlu ih a relhnak ihsin a ra suak ih khuarkhawhrum tlang ah bokvak in a ra khawt phei. Thinghnge sar tum ih tlangvalte a vung kun lai ah a zon ih a deh. Pawpi in a deh lai ahhin midang pawl thingkung parah an rak um lai maw, an tlung zo, timi cu ka rel thei lo.\nTlangvalte ih pa cu ni liam rual ah a rung tlung. A fapa cu ralkap ah an la lut ih Lansdowne ihsin cawlh can tawi la ih ra tlung a si thu, thuthang lungawiza in a rak hmuak. A fapa ih umnak a sut hai tikah sunhnu tuan deuh ah ran rawl hawl ding in a fehsuah thu an sim. A pa cun inn ih a fapa a va hmuh lo tikah a thin a phang. A cawcang pawl riahnak ih a khum hnu ah a fapa cu inn khat hnu inn khat ah a hawl vivo. Cumi ni ih ran rawl hawltu hmuahhmuah cu a va sut thluh. Asinan horkuam luzim ah an qhekawk thluh thu, cumi hnu cun a fapa cu zohman ih an hmuh lo thu, an rak sim cio.\nPutar cun, cangdawl loram a paltlang hnu ah tlang hrap zim ah a va feh ih, a fapa cu vei tampi a ko rero. Asinan sawntu a nei lo.\nTu ahcun khua a thim thlang ding. Curuangah putar cu inn ah a tlung ih meikhu suak tam zet mei-inn fatakte a van hnu ah khaw sung ihsin a fehsuak. Ziang a tuah tum ti ih khaw sung mi pawl in an sut tikah a fapa hawl a tum thu a sim ih, khaw sung mi pawl cu an thin a phang zet. Thingkung ihsin a tla ih hriam a tuar tla a si thei thu, milai dehtu kawhnak ih a can pang a phan ruangah a kawhnak aw a rak sawn ngam lo tla a si thei thu, sim phah in milai dehtu na hngilh maw si ti ih an sut tikah, a fapa hawl a tumnak sanbik cu milai dehtu ruangah a si sawn ti’n a sang hai.\nPutar cun zohman thlun ding in a sawm lo ih, thlun a tumtu khal an um lo. Cutin, milai dehtu a um hnu ih zohman an feh ngamlonak horkuam ahcun zanvarte’n a suk a so ah vak in a fapa cu a hawl. A keneh ka hmuh sal mi pawl ihsin, pawpi in a fapa a ei rero nak hmun ihsin pii hra ih hla ah a um mi rannung zinrua cu vei li rori a zawh ti ka hmu.\nKhua a van rual ahcun beidong le thinhar zet in lungto tamnak tlangmual ah malte a hung kai ih cawl ding in a to. Cutawk hmun sang ihsin khuarkhawhrum cu a vun hmu thei. Ni a hung suah tikah lungto tumpi pahnih parih thisen tleu zukzi a vun hmu. A vung tlan ciamco tikah pawpi ih tanta mi a fapa ih ruak nenong pawl a vung hmu. A ruak nenong cu a lakhawm ih inn ah a tlun. Ruak tuamnak puan an hawl ngah in a rualpi pawl in Mandal tiva kap ih ruak urnak ah a fapa ih ruak va ur ding in an fehpi.\nHivek cangvaihnak pawl hi an thil ti mi ih ttihnunzia theithiam lo, khawruahnak nei lo minung pawl ih thilti a si ti ih ruat cu a dik ding ah ka ruat lo. Kan thingtlang minung pawl hi an kiangkap thil pawl parah an thinlung a no zet ih hlei ah, thuserh an nei nasa thei zet. Tlangmual zim, horkuam le khuarkhawhrum thuk pawl hmuahhmuah hi thlarau ci khatkhat in an luah cio tiah an zum. Khawsia hmuahhmuah hi khawthim lai ahcun ttih an nungbik tiah an zum fawn. Hivek kiangkap boruak lakih tthanglian minung pakhat in, milai dehtu in kum khat lenglo a ttihtthaih zo mi hmun ah, a suangtuahnak sungah khawsia an khat thluh ti ih a ruat mi, le milai dehtu in a bawhthup rero ding ti zum-um zet, hramlak sung rori ah, hriamhrei zianghman nei lo in nitlak ihsin nisuah tiang a vak rero timi cu, ka hmuh dan ahcun, mi malte hnen lawng ih a um mi raltthatnak a neih ruangah a si ti’n ka hmu. Cangvaihnak danglam zet a si thu siseh, hminsin phu zet a si thu siseh, thei cuang lo ih a tuah mi a si ruangah uar a um ka ti sinsin. Zuk zuk thei ding in milai dehtu kiangah to ding ih ka dil lai ah i hun zoh ih, thinlung hngelhnget awphawi thawn, “Bawipa, tu ahcun ka fapa ih phuba na lak zo ruangah ka thindi a riam zo,” tiah dimte’n i sim.\nHimi hi Kumaon Pengpi Uktu Zungbawi pawl hnenah kap ding ih ka tiamkam mi, le neta lam ah Garhwal mipi pawl hnenah milai dehtu pawl an reh theinak ding ah ka theitawk in ka zuam ding ti ih ka rak tiamkam mi, pawpi pathum lakih a netabik a si.\n#Jim Corbett ih “Man-Eaters of Kumaon” sungih ta “The Kanda Man-Eater” leh mi a si.\nhttp://calaideirel.blogspot.com.au/ sungta lak mi asi.\nMuvanlai Pakhat Thuanthu (2-3)\nThinlung Dimdoih Thiam Aw\nThet Mon in A Tlangvalpai’ Thuhla A Simfiang


Benjamin Sum:Hla thar a mak lawlaw’An i dawh taktak fawn(+video) – Onlinenungak\nBenjamin Sum:Hla thar a mak lawlaw’An i dawh taktak fawn(+video)\nChin mi nih minthang pakhat kan i ngeimi Benjamin Sum cu a thar in an edit mi a hla korea nungak le tlangval hna he an van tuah mi asi’Mah hla le video hi a zoh cang mi tampi zong nan um ko lai’Nain a zoh rih lo mizong tampi nan um ve rilai caah zoh ve ding ah kan sawmh hna’A tang hi video asi.\nTheihtlei dang a si a tang hi:\nNga Sa Kan Ei Tik Ah A Ruh Kan Dang Ih A Tang Pang Le Ziang Tin Kan Tuah Ding Ngasa kan ei tikah a ruh hi kan dangah a tang duh thei zet.Veihnih khat cu amah ten a rehsal theu.Asinan ngaruh hi kan dangih a tangcun mahten rehsal hi a har zetih sizungih va att tiang a tul theu.\nNgaruh dangsungih a tang tikah sizung feh tul loin olsam ten mahten tireh dan(maten tuamhlawm awkdan) rak siar ve aw.A hnuai ih kan tarlangmi sungin mahthawn a remcangmi pakhatkhat tuah ding asi.\n1.Tanphaya(သံပုရာသီး) a hawng na kheh dingih hather cawihnak tia fungte in hmun dangdangah na vitpop ding cun na hmawm dingih a tii na dolh ding.Tanphaya tii cun ngaruh cu a tinem mei ding.\n2.Banhla ei aw.Ziangvek banhla a sikhalle ei mei ding.\n3.Arti a sungih a mueng tu tel loin ei aw.Ngaruh thawn an tla tlang ding.\n4.Tanphaya asilole tanphayu rahkha hmunli ah phel awla pakhat pakhat te’n reilo tesung na hnawm thehin na dolh dingih tiidai na in ding.\n5.Sunhlu ei awla a tii thawn a haa thawn dolh thluh aw.Ngaruh a tlakpi ding.\n6.Tidai tampi in aw,tidai ah ci malte na rawi dingih na in ding.Ngaruh a zup mei ding.\n7.Tanluansi(သံလြင္ဆီ) malte in aw.Ngaruh a tlak hleiah na dangnaa khal a reh ding.\n8.Tanphayati asilole Lingmawti kha phio in in tam aw.Ngaruh a titla lohli.\n9.Buh mente a sa mi kha na kutin hlum awla dolh aw.Ngaruh a tlakpi ding.\n10.Tulai ih kan uar emem mi Coke ,Pepsi cuangvek pawl khalin ngaruh a tlakpi awl.\nRalring ding – Na dangih ngaruh a tanglai ah na kutin tawk ciamco hlah! Na dangkhal tham ciamco hlah!


Zan itthat lai, ṭhang tikah thawh vukvi a ṭha lo! Tuah dingmi (3) - IHBURLEN\nZan itthat lai, ṭhang tikah thawh vukvi a ṭha lo! Tuah dingmi (3)\nJanuary 25, 2022 admin CAHRAM 0\nItthat lai men dukdi ih vei le khatah thawh vukvi asile vanduai ahcun thih a theih, tiah sibawi pawl in an sim.\nZan kan ih caan ah kan zun a rak suak tuk ruangah in ṭhangter ṭheu. Culole zinglam kan ṭhang tikah thawh caan a si tiin kan ṭhang veten kan tho vukvi ṭheu. Zan zun suak ih ṭhang ah siseh, zinglam kan men caan ah siseh vei le khatah tho vukvi loin minute hrek (30 seconds) tal ih (it) lawk ding a si.\nMi harhdam zet pakhat hi ‘zan a ihthat laiah a rak thi’ timi thuthang kan thei ṭheu ding. “Ai.. mizan Facebook ah harhdam zetin kan beaw rero ta si, a va mak ve, rinlopi’n zan a ihthat laiah a thi an ti ee,” tivekin mangbang in kan um ṭheu.\nA ngaingaite cun hi bang pawl hi zan an ihthat laiah an thi si loin zun thawh dingin lole zinglam ah vei le khatih an thawh vukvi ṭheu ruangah a si,” tiah sibawi pawl cun an sim ta riai. Zan kan ihthat lai, kan men dukdi ih vei le khatih kan thawh vukvi tikah kan thluak hin thisen a rak kuat man lo, thisen a rak tlasam zet ti a si.\nZan lai, zun suak tuk ruangih kan thawh vukvi tikah kan lungtur a dik lo ih kan thluak ah thisen feh a rak mal zet. Cu lawng si loin kan lung hrimhrim a tur dan a dik lo ih lungphu cawl in thih tupti a ol zet.\nThlun ding tete pawl:\nZiang thuhla ruang khalah zan na ihthat lai na ṭhang dukdi a si khal le tho vukvi aw hlah. Himi pathum hmangin caan la ta aw.\n1. A pakhatnak ah na ṭhang hnu minute hrek (second 30) tal zau huahhi ta aw.\n2. A pahnih ah na thawh hnu minute hrek (second 30) tal to huahhi ta aw.\n3. A pathumnak ah minute hrek (second 30) tal ihkhun taw (hnuai) ah na ke thla huahhi ta aw.\nZan ah siseh, zinglam na ṭhang caan ah ihkhun ah tal rero awla thluak thisen feh a ṭha ding ih oxygen khopkhamten na ngah ding. Cule na lungtur khal a ṭha ding. Curuangah rinlo paral ih thih theinak ihsin na luat ding.\nHi thu hi a poimawh tuk ruangah na innsang, na rualpi le na sungkhat pawl hnenah sim tengteng aw. Kum upa, nauta ti loin vanduai ahcun natnak nei riai loih thih thutthi a theih ruangah hi daan tuahmi tete hi thlun zuam uhsi.\nNausiat hnu ziangtikah nupa sinak hman ding a si?\nDuhdawtnak fekter dingah na koppi parah na tuah dingmi (6)


LUNG A LENG E!!! (TRUE STORY) - Chinland Today Media\nLUNG A LENG E!!! (TRUE STORY)\nOctober 12, 2010 9:12 am·4 comments\nDuhnak hi ka hrangah a um nawn ding ka zum lo. Duhtu ka tawng dingih, duhmi ka nei ding ti khalin ka ruataw nawn lo. Nunau in ka thinlung ah hmun an co dingih, ka hnatuan leh ihthah tiang an ti thaw nawn lo ding ti khal ka ruat dah nawn lo. Duhnak cu veikhat hrang a siih, kan tawng cingcing lo timi thu in ka hnemaw theu. Zoso maw in dem ngam ding? Nupi neih cu ka duh lo a si lo, tum lo khal ka silo nan, veikhat duhnak in in dung tun zo hnu cun, hnatuan le leitlun nawm cen tilo cu buaipi tlak ah ka neih nawn lo.\nLaitlangah ka tlawngih, lamzin cu ka ruahdan hnakin a rak siat sawn lai. Mawtaw to maw kan si ih, ke ih feh sawn ti hman theihthiam a har can a tam. Fur lai a siih, kei Laipa lakih niam tuk ce lo hrang hmanah, ka awm/taang cancan cenbek dai a tul can a um lai. Hmansehla, khua ka cuan ih, ‘Hring dildel kan Lairam’ timi hla thu cu a dik zia ka hmu fawn. Camera siava te ka ken mi cu ka zuk phahphah, mawi ka ti tuk aw… umtu ngai nei lo hmansehla, a mawinak cu a kel thotho.\nThlennak in pakhat ih kan thlen laiah, nupi nu pakhat thawn kan kawmaw ih, an umnak ka sut, anih khal cun in sim ih, “A sile, nan umnak kan thlen dtikah, nan in ah kan thleng ding” tiah ka ti. Anih khal cun, “Kan nufa lawngin in kan hlum ih, nan duh ahcun a ngah tuk ko” tiah in sawn. Ka hna beng a verh vurvo. “Na fanu cu pasal nei lai maw, an pa teh khui lamah so?” tiah beisei nei thup phah thawn ka vun sut. “Pasal nei lai a si lo” tiih in vun sawn hnu ah, a fanu hmin a vun sal, cucun ka hna i fah sinsin ih, ka thinlung sungah a fanu hmuh duhnak in ka khat cih.\nCumi hnu ah zarh tam zet cu Laitlangah ka um laiih, kan nauhak lai ihsin a thuanthu kan rak theih mi, kan rak tih thup phah mi le, thuanthu nei tam zet, Rih lam khal ah cun ka feh vivo. Hmansehla, Pu Tuan ih hla, “A neih hman neih hlan ih” a ti vek deuh in, “A hmuh hman hmuh hlan ih” ti dingin, ka thinlung sungah, nu pakhat ih fanu hmuh duhnak cun in luah khat deuhdeuh.\nUkathah (Khaw hotu) pakhat cun rawlei mi a sawm ih, cumi thawn thunuam kan rellaiah, an makpa a ra lut ih, Laimi a si lo nan, a lung a tluang zet ti thu ih in tekpa in a rak thup mawi hnu ah, “Anih khal hi ralkap a siih, a nupi (Ka fanu) a ngai a si ding, a tlan. Hmansehla, kan ram hrilawknak in uknak a thleng beisei in, kei khalin inn ah ka um ter” tiah, kan ram uknak thlengawk a hiar thu thawn i ruah.\nKa khualtlawn tikcu a cem ih, cui ka hmuh duhmi tei umnak lam pan in kan suak. Hmuh ka duh nan, ziang tin in rak ruat ding ti ka thei fawn lo. Ka lungsung cu a sualaw butbo. An in kan thleng nan, kei cu ka hmu ngam ciah hrih lo. An in tlun ah ka thleng ih, hmansehla, a zan kha khawm can a siih, khawmnak ahcun hmuh beisei in ka um nan, zo a si ti ka thei hrih fawn lo.\nA thaizing khua a hung vangih, ka ningzahnak hmuahhmuah tan in, an inn ahcun ka vung, ka hmu ih, hmu lo bangin ka um nan… ka hmu fiang zet. A thaisun khawmnak ahcun amah hmuh theinak ding ah ka to ih, Camera siava te cun amah lang ding in ka hei zuk thup ih, cu mi hnu ah, ngam le ngam lawn amah cu ka hei zoh… kan mit a tawngaw cu… ka hmul thi hmuahhmuah khi thingkung vek in an ding sualso khin ka thei.\nCui a mit mawi zia cu, van arsi tleu sersi vek khi siin ka thei, a hmur vam hemhi le a hnih zawngih biang sum vek rung lang cu… ka sim fiang thei lo. Kai Solomon ih hla in rak phuahsak mi ka ti ding, “Ka dum nan, iang ka nei” timi hrang ahcun, a ni cu van cung thaihliak a si bik ko…\nCan a hung rei deuh ih, ka biak phahphah, ka suupaw thei nawn lo…ka duhnak ka sim ih, anih khalin in rak co hlan sak… ka khualtlawn tumnak hmuah khal ka hngilh ih, a kiangih um cu ka khawp thei lo. Amah hmu lo in, zing ni veihnih a suak pang ding ti ka phang bik. Anih khalin, ka kiangih um nuam a ti thu le thenawk a duhlo thu in sim ko nan, ka zum ciah silo, ka zumlo siang fawn lo. Ka duhtuk, kan pahnih ih kan um can ah a mit ka zoh khawp thei lo, a hnar ngul mawi zet le a hmai ka duh zawng a si fawn.\nKutsihaw dingin ka sawm nan, tuah ding dang a neih lai thu in sim ih, ka el ngam fawn lo. Ka duhnak cun, keimah le keimah ka duhawknak cu in hnuk niam ih, a thu cu ka ret thupi bik thlang.\nA tuah ding mi tuah ding cun a liam ih, ka thlah ngam lo. Hngaktu si a harzia ka theih phah rori. A liam hnu cun, zan ka ih zawngah amah ruatlo in ka um thei lo. Ka zing thawh zawng khalah amah ruat lo in ka um thei lo. An in ah cun ka man can ah ka feh ih, phar ih an tar mi a zuk zoh cu ka co tawk a si. Ka ngai duahdo. Ka duh duahdo. A can len amah parih zumnak ka ret mi cu ka rinhmai zikzik.\nKa hawl, ka thinlung in, khui tinkim ka hawl, tu khui tawk an thleng ding, khui nah a um ding, ziang tin a um ding. A ra sal ding, kan tawngaw ding… ti thu cu nitin ih ka lungsungih um a si.\nHngak theilo zikzik ih ka um can ka um nan, ka duhnak cun zumnak le ruahsannak thar in pek ih, in thlamuan sal theu. Ka duh, nupi ding khalah ka iai lo men a si lo, neih ka duh, kumkhua ih ka hnen um dingih ka duh zia khal amah cun a thei ko ding. A kumkhaw ruun inn mawi tertu dingih i hril ahcun, kei khal in ka ti hni (Laugh) thei lo hmanah a mitthli tla tertu si ka tum lo.\nZiang a si khallen, himi ka ngan laiah kan tawngaw hrih lo ih, a thinheng nak ka rak ngan pang ding, ka duh tawk hrih ding.\n“I Seherh Duh Hlah” (II)\non October 13, 2010 at 7:51 am\nRam dang um pawl hrang ah cun a man hla tuk, India tlawng ka kai lai kha ka ngai ruangro aw. Photo 1,2,3 nak pawl cu ka experience cung ih um an si ih a tha tuk ngan sinsin aw Hniangsinpa, maw.\nsorry, (experience cung) kha experience sung tinak si\non October 15, 2010 at 1:47 am\nTha tuk aw!! Tawng hrih lo pawl par ah khal siseh… Nu le Pa pawl par le inn sang nei zo pawl par khal ah, ruahnak tha a suahpi zet ding…!!!\non October 16, 2010 at 7:44 pm\nNun thu leng na ngan mi ka rak siar theu ih na thiam nasa. Tu mi lawng te cu ka sel ding. Tui tum ih na ca cun thin lung a la tuk lo. na ca tong kam le ca tlar siar a nuam tuk lo. sammi a nei. A thu cu a tha tuk nan asung ti thlum a pem ngai ngai lo. ka siar nawlh rero nan kei mah ah cun ka lung kim lo riai. Kawl pawl ih (ya tah) timi a pem lo in ka thei. Nun thu leng ngan cu a awl lo tih ka thei nan tu hnak ih tha na ngan vivo ding ruahsan nak thawn,


Tlang Ttong (Common Language) - Chinland Today Media\nAugust 30, 2010 1:17 am·0 comments\nPathian nan biaknak hmun pawl tla ka zoh ih biakttheng pakhat parah “KAN THEIH LOMI PATHIAN HNENAH” tiih nan nganmi ka hmu. Cuti ih nan thei lo nacing ih nan biakmi Pathian cu atu nan hnenih ka phuanmi hi a si. – Tirhthlah 17:23\n– 1 Korin. 11:1-16\nMino hnattuannak in tlawngta pawl cu Jamaica ih mino zirhnak hmun ah an va leeng. Cutawk ih umtu pawl cu daan thlun lo ruangih an dawimi pawl le innsang ih nunsim theih lo ruangih rak apmi tlangval hoklak pawl hlir an si.\nNunphung mizia a bang aw lomi mino nauhakte pawl hrangah an thilti daan cu thil ol-ai a si lo. Ziangti’n an biak aw thok ding? Ziangti’n an peahtlai aw ding?\nA rei hlan ah tuah daan ding an thei ngah. Tikcu caan rei lote sung bawlungsit puai an tuah. US tlawngta le Jamaica tlawngta ti’n leknak nuamzet an tuah sak.\nBawlungsit an vun thawh vete’n pakhat le pakhat karlak ih dawnkhamtu pawl a hlo thluh ih an nel-aw mai. An paih zawng a bang awmi bawlung an sit ttheh in pawlkomnak le biak awknak olzet in an nei thei.\nTirhthlah 17 sungah Paul in a tthen awmi mibur pahnih pawlkom awk saalnak le hruangkham pawl ziangti’n siatbal ding timi thu a tarlang. An thinlung lutzet vemi Pathian biaknak thu in hram a thok. Cuti vekin kan innhnen le hnattuanpi pawl thawn ttong hram kan thok asile thil ziangkim hi a cang thei ve ding a si.\nPathian ih duhdawtnak thu theih a ttulzetmi pawl thawn kan pehtlaih awk thei ih thuthangttha kan sim theinak dingah duhthusam bang awmi thu rel tlang ding hawl thiam uhsi! Cule hruangkhammi a cim ding. – Dave Branon\nPathian ih thlarau ka innhnen ah a thleng thei,\nRundamnak laksawng pe in;\nLamzin on ding ka tiar ahcun,\nAwkam tthate ih biak awknak in thokin. – Hess\nPathian ih duhdawtnak cun hruangkhammi a siatbal thei.


New Year Sun Ah, Angola Ram Khawmpi Ah Mi 13 Thi - Chinland Today Media\nNew Year Sun Ah, Angola Ram Khawmpi Ah Mi 13 Thi\nJanuary 6, 2013 12:03 am·0 comments\nLUANDA / ABIDJAN , ANGOLA ( Worthy News ) : January 1, 2013 hmuahnak ah, Angola ram khawpi Luanda ih Cidadela Desportiva Studium ah, Universal Church of The Kingdom of God ih tawlrelnak in Pathian thusimnak a um. Cutawk ih teltu ding in mi 70,000 tluk ruahmannak an naei.\nAsinan, a tikcu a hungkim ngaingai cun an zumhnak in mi an tam ih, stadium sung ah le mi an tleng nawn silo. Cutin luhnak sangka kiangkap ih mi tamtuk pah aw le engaw karlak ah mi 13 cu a hmun ah an thihngal ih, mi 120 tluk hliamhma tuar in sizung ah an ret hai thu theih asi.\nZiangruangah cuvek in thihnak a thleng thei ti thusuhnak cu tuanvo neitu lak ih pakhat asi ve mi Faustino Sebastio cun, “Luhnak sangka 4 ong ding in kan timtuah ih, 2 lawng kan ong man ti ah mipi tamtuk lut cun an pahaw ih, mi karlak ah tlu in mitamtuk an par ih an feh ruangah an nunnak in a daih hailo asi. Hivek a cang cu poi kanti zet” ti in thusuhnak cu a let. An ram president Jose Eduardo dos Santos cun, “Vansiatnak a tuartu insang, sungkua le rualpi zate hnen ah, ram president dinhmun in ka tuarpinak ka langter asi” ti in cumi zanlam ah asim.\nEritrean Cozah in Thlacamkhawmnak Neitu Khristian 150 Thawng A Thlak\nFranklin In Liberty University Tlawngta Pawl Thucah\nPastor Rick Warren Fapa, Matthew Warren Mahten Thataw\nRomania Ram Traffic Danthar Uico Hmangin\nIndia Tilian ah Mi 100 Lenglo Thi


Pu Trump thlah zalen mi ah tel ding a zum aw tuk nan ….. | Falam Online Media\nUS President Donald Trump in a thuneih netni ah sual tuah ruangih mawhnak nei, thilsualtuah puh tuar, thilsual tuah ruangih thawngtlak minung 100 luan cu an sual ngaidam in a thlah zalen.\nCumi lakah Fort Worth, Texas ih thawngtlak Joe Exotic khalin a telve ding a zumawzet nan hmin cazin an suah taktak cu a rak tel lo. Pu Trump thlah zalen mi ih telveding a ringawtuk ruangah inn a tlun nak ding mawṭaw sau khal a rak retter cia ṭhepṭhi.\nKum 57 mi “Tiger King lole Joe Exotic” tiih theih lar Joseph Allen Maldonado-Passage cu US ram ih ramsa hmuan tumzet nei dah mihminthang a si.\nRamsa that/hrem ruangah le a kut sung in a ramsa longsuak tumtu aral Carole Baskin a that tum ruangah kum 22 thawngthlak tuar a si.\n‘Looks like Trump is on team Baskin after all,’ one person wrotehttps://t.co/2hyZ7P1FE1\nLeitlun huap ih a hminthannak cu ramsa hmuan a tuah dan, a ral Carole Baskin a that tum dan, thilsual a tuah lai video zuk mi tivek pawl cu “Tiger King” timi hmin thawn NetFlix in documentary video a tuah sak ruangah a si.\n“Tiger King” documentary cu Kum 2020, Netflix ih zohtu neitambik video a si. Lemcangsalmi siloin ramsa hmuan ih rannung an fingkhawi dan, ramsa an that lai, Carole Baskin that tumin an phiarsawm lai tivek tiang a lang thluh ruangah soiseltu khal a nei tamzet a si.\n← Covid 19 ruangah Rihkhawdar Siizung an phit sung +Rihkhawdar dinhmun\nFalam Volunteers pawl an caurau, Thazaangthar an ṭul →


Ka Pai Fapa - Part (III) - Chinland Today Media\nKa Pai Fapa – Part (III)\nAugust 6, 2012 5:34 am·0 comments\nKA PAI FAPA- Part (III)\nTui zingpit ka hawng tho cu ka taksa ruangpumhlum in an na seksek thluh. Mizan ka mang ah muma (muthla) in in rak nam. Zing ka thag cu ka ruat ih ziang ruangah sipei khavek mang lamlam ka man? Thlacam loih ka ih ruangah a sipei maw? Maw, kan dung zarhnih sung kha Bible siar lo, thla khal cam mumal lo, biakinn khal pan cuca lo ih ka um ruangah teh a si pei maw? Khavek mang tihnung le rapthlak mang ka mannak ding san tiah puhmawhding ka hawl.\nMizan ih ka manmi ka mang ka lo sim ding. Aih! Tih le a nung, har le a har. Tu ka ruahmen hmanah ka hmulsia an hawng tho suarso thluh hngal. Zan ka mang ah cu thil dumpi, minung vek cu a si ko. Cumi cun in nen ih ka cang thei lo. Ka thaw khal ka thaw thei lo. Ka nu le pa lole ka unu kawh ko tum rero nan ka “aw” khal a suak thei lo. Uico thattupan ui a thah ding tikah’a thaw thaw thei loin thi lohli seh’ ti a duh ruangih buri dip sungih a san vek rori khi ka si ko. Hui…..ha! a har tuk! khavek mangsia kha tu a hmaisabik ka mannak a si. Netbik khal si hramseh.\nZiangruang ah khavek mang ngelcel ka rak man sipei? Zing ka hawng tho cu ka takpum zaten a na, khawi tawkbik a na hleice ti khal ka thei lo. Hmaiphiah ding cuncoka lam ka pam. Ka ke kar khal a dik thei nawn lo. Ka kaikua, ka cawn, ka ke zaphak lam tiang khal an na thluh. “Hah….thiau” ka pai’ hah-thiau awn ka theih ve te’n “Aw…mi zan ka mangsiatnak san le ka taksa ruangpumhlum ih a nat seksek thluhnak san cu, mi zan kha ka Pa a thin ka ti heng ih fungfek thawi’ ramsa that ding men bang ih a rak thawi ruangah si maw” ti’n ka vawn mang dukdi. Ka pa cu mi tampin “fate kilkhawidan le a thiam, khawtlang lam khalih hman zetmi a si fawn, mi farah le mi nauta tete zawn ruah hna le a thiam ih mi tha ngaingai a si” an ti ih an upat nasa.\nSi ko, ka pa vek mifel, mitha cu upat tlak ko ti ah ka upat ve tuk. “Mitha thinheng cu tih a nung” an ti vekin mi zan ka pai’ thin ka ti heng kha cu! Ka pai mithmai lip siasia, uico mi keu zik men bang le a mit sen remrem khawisia mitmen men bang cu ko tih tuk. Kiosa rual lek ih sukneng fate men bangin ka pai’ mithmai ka zohmen ah ka thia. Khami fang ah cun ka pa cu ka pa tla a bang ka ti nawn lo. Ziangahtile ka pa in kha vek mithmai a rak nei timi ka rak thei dahlo. ‘Ka Pa’ ti ih ka kawh mi cu ral pakhat vek ih zohnak mithmai thawn i zoh ding ih, ramsa that ding ve tluk lawman in in rak thawi ding timi cu ka rak ruat ban dahlo.\nKa pa cu a cozah hnatuannak lam in zarhhnih sung khual a tlawng ih inn a ra tlun vete’n a phur hman thum ta lo rorin hokhaw in thawinak ding funghreu a hawl cih. Zingruangah ka pai’ thin cutluk lawman in ka hengter ti na thei duh maw? Na thei hiar zet ko ding ka zum. Siko, kei khal ka thil tuahmipawl hi ka pai’ duhlo zawng hlir an si ti thei cingin si ka tuah totho. Ka pa hi mifeltuk a si ih ka upat. Mikhal in an upat. Asina’n ka pai fel tuknak in ka phur i ti rit tuk. “Fel luan tuk” ti hi a um thei na zum maw? Hui…. ha ka pai’ mizia ka lo sim ding maw. “Mai’ pa rori tla relse rero” ti’n in rak hmu thiamlo deuhtu tla nan um men thei. Ka irawmsung ih thuhla pawl hi ka lo ruah duh ve hrimhrim. Ka hnipuan a tet, kan kedamvek a siat tikah bi-zu sungah thate’n kan kilkhawi hlenhli dah sawm? Hnawmpung ah kan hlawn theu si ko lo maw? Cuvek thotho in ka thinlung sung ih ka phurritpawl cu nanmah rualpipawl kha hnawmpung ah hmang in ka rawn lo tlawn duh ve male.\nAsinan ma ka pa hi cu a ti kherkher tuk. Zing can her 9:00 ah tlawng kan kai thawk ih zanlam canher 3:00 ah kan bang theu. Kan inn le tlawng inn cu a hla awk tuk vak lo. Minute 20 tluk feh a tul. Cutikah, ka pan tlawng kha zing tuk ih feh a tul lo. Inn in 8:30 hrawng ih nan pawk le a tawk in ti ih thaithawh ka ei zo, tlawng feh kan man zo, rualpi khal in tlawng feh in sawm cece zohnu khalah ca her 8:30 a kim lo cun inn in ka suak thei lo. Ka pa in in singlo. Vei tampi cu rualpi dang vekin tlawgn tla zingte’n feh, tlawng inn ah rualipawl thawn lek ih nuam phah ve sehla ka duh tuk ve theu nan. Sa suami rim hmuite hmuah hnim ngah ta belbel ih ei ngah cunglo vek khi ka si mai.\nCun, zanlam khal le canher 3:00 ah tlawng ka bang ih 3:20 ah inn ka thlen tengteng a tul theu. A simbik 3:30 tal ih inn kan thlen lo cun thuthenak zungah thuthentu ih thubuai neitupawl hnenah thu pakhat hnu pakhat a suh bang khan ka pa cun zing ruangah kan tlungsim? Lamzin ah ziang kan tuah phah? Zo thawn kan tlung tlang? Ka thil tuahmipawl teh zo thawn kan tuah tlang? Tipawl cu pakhat hnu pakhat in rak sut vivo.\nA dang a um bet lai. Ka pa in “ mi pakhat hi a kawmmi a rualpi zohin zovek minung a si? Ti mi cu sim a theih mai” in ti ih ka tlawngkaipi lak ihsin kawm ding le kawm lo ding rualpi tiang in thensak. Ka pan “kawm lo ding” in timi rualpipawl thawn tlawng ka feh tlang, tlun tlang can veihnihnak ah ka pa cun “khavek rualpi na kawm le cu ……..” in ti. A har ka ti tuk. Ka tlawng kaipipawl khal duh vekin ka kawm ngam hailo. Ka pai’ kawm in sian lo mi rualpipawl thawi lamzin kan feh tlang canah rukru in mi thil a ruk tikah mi in in hmu pang ding ti phang in a thin a phaw keke bang khan keikhal ka pa in in hmu pang ding ti ka phang. An mai’ hnenah le “nang lo kawm cu ka pan in sing lo” ti’n ka sim ngam vukvi fawn lo.\nSim cengmangah ka lo sim lawlaw ding. Ka pa hi biakinn ih kan khawm can khalah nauhnak dang hmuah khawmlai ah an zun a suak ih an va thawh duak khal le an nu le pa in ka kawk dah lo. Ka pa cu “Biak inn sung na luh hlanah na zun thawh ta aw. Biak inn sung luh hnuhnu ah suahvak hnuahi ka duh lo. Na zun a suahtuk taktak khal le biakinn sungah thlau men aw. Khawm theh le kei mah in ka thianfai thluh sal mai ding” in ti. Si ko ee, ka pa cu kawhhran ih hman zetmi mi pakhat a si tikah khavek in a fa le kilkhawi cu a tha ve ko.\nNa ning men thei na’n ka lo sim peh lawlaw mai ding. Ka supawknak a rei tuk thlang ih tucun ka celh nawn lo rori. Ka puak kuai thluh zik thlang. Kanmai inn ah TV tla kan nei ko. Asinan tlawngkai can ah cun ah cun ka pan TV zoh in siang dah lo. Kan TV cu zoh thei lo dingin thlalang thawi tuahmi bi-zu mawi emem sung ah cun jtawh a kalh hlenhli. TV zoh ka duh can ah cun innhnin rualpipawl ih inn ah ka va zoh thup theu. ‘Mai’ inn ih TV um rori tla zoh paihlo” tivek ih in ti le ka hnihsan cengci hai men theu. Ka inn ih TV cu tlawng kanpit can lawng ah kan zoh thei ruangah thal tlawng a rawgn pih ding cu ka hngakhlap thei ngaingai.\nCulemaw a tanglai. Kan hmuan sung ah kawlthei, mekei, sapthei, zamer sahawk….tvp thingtheirah tampi kan nei. Cuvekpawl khal kan mai’ duhduh in ka hiar canah kan lo in ka ei thei lo. kan sungkua ka kim can fekfek lawngah ka lo ih kan ei thei. Ka pa cu sungkua kim te ih thil tuah tlang, ei tlang hlerhlo khi a ngaina pan teh maw? Nan theithiam ko ding ka zum.\nKa pa kha a cozah hnatuannak lamih traning an nei dingih zarhhnih sung khual tlawn a tul thu ka theih cun ka riah a se ding nan sum maw? Suitum sar ngah tla ka bang pang maw? ka ti aw lamlam! Ka pai’ khual tlawn sungah ka unu kha a pum a na hruak ih rin lopi’n zato innpi a thleng. Ka nu le ka unu kil tulah zato inn lamah a can a cemter. Zan ah keimahte inn ih riah ka ngam lo ruangah ka nu in kan innhnen ka rualpi pahnih kha in riahpi ding in a sawm hai. Thal tlawngpit a si lo na’n ka pai’ tawh kha ka rak lo thup ih TV kha duhtawk kin ka rak zoh. Ka hnipuanpawl le ka duhduh ah ka thendarh thluh ih, ka tlawng cabupawl khal kan tohkham parah kn khat zelzel thluh. Kan hmuan sungih thingtheirah ei ka cak tuk nan kan sung kim lo ih keimah le ka rak ei le ka pan in kawk ding fawn. Cunah, ka hmuancar tei’ta ka va ruk lawlaw.\nKa pa’ um lo cu naum ka ti tuk! “thangkam tui’ thang sung in vate a suat bangin. A tu kei khal ka luat ka pai’ kuat sung ihsin….” tivek kha a si mai! Ka pa a um lo cu ka duhduh in ka ei, ka in, ka duhduh in rualpi ka kawm thei a nuam tuk ee.\nKa pa a ra tlung thlang! Inn a thlen hlan ih sin kan hmuancar nun an thil ka ruk thu a rak sim. Inn sung a rawng lut cun kan inn le ka hnawkter thluh fawn. TV le ka rak zoh lai. Ka pa cu a phurhman thum ta lo in funghreu a hawl hngalnak san a si.\nPacang pakhal si ve si mai fa rori in a duhmi a dil ngam lo, a tulmi a sim ngam lo ti mi hi ‘pacang tha, patling’ an ti maw? A uar teh nan uar maw? Ka pai’ thu ka lo sim thluhzo. A khualtlawn sung ih ka umdan teh ka mawh tuk tin nan ruat maw? Ka pavek pafel, patling nei ve awla na duh maw? Kan in sung ah ka pa thawi um tlang hi ‘ a nuam ka ti tuk, ka ngaina tuk’, ti sehla teh na zum kem? Si ka pai dinhmun nan ruah rual ah kemai dinhmun khal in ruahtel ve ka duh. Ka pa maw dik lo deuh, kemah. Maw kan pahnih?\nMai (Zilthli) Lal Nei Thluai\nKa Morning Girl III\nZuu Ka Hua\nHngak T’ah Fa Maw Van T’ha Nan Ti\nRak Ngol Lo Sehla A Tha Sawn Nan!


Min Aung Hliang Tukum 2020 Cu Rem Deih Nak Kum A Si Caah Lawm Nak Bia Ka Chim A Ti Cang – Lai Lungrawn Post\nFalam thawngzam tial mi a si caah an mah ca tein ka van chia Tuikum Cu Remdaihnak Kum Ah Hminsin A Si Ruangah Cambodia Hnenah Ka Lungawi Min Aung Hlaing Cambodia ram dinhmun in ramtinkim hmai le Asean hmai ah Myanmar ram lam ihsin a ṭhazawng ih in dinpi ruangah ka lungawi tiah thuneihnak latu ralkap hotu Min Aung Hlaing in Cambodia Prime Minister Hun Sen hnenah a sim.\nMyanmar ram remdaihnak hrangah PM Hun Sen ih zuam duhnak parah a lungawi thu le tuikum cu remdaihnak kum ah hminsin a si thu khal ralkap hotu in a sim.January 7 ni ah Naypyidaw ih an tuahmi Myanmar-Cambodia ramhnih an tonawknak ah a sim tiah SAC ih theihternak zung in thuthang a suah.\nAn tonawknak ah Prime Minister Hun Sen in Myanmar ram ih um Cambodia phungki pawl, Cambodia rammi pawl bawm dingin, ramhnih sumtuahnak ṭhan thei dingin siah laknak pawl ṭhum dingin, fimthiamnak lam tawlrel tlang dingin, khualtlawng hnaṭuan thawn pehpar in Pagan hmunram le Siyanrih hmunram karlak khualtlawng rualpi khawpi si dingih tawlrel dingin le Covid-19 nat an dokham thei lai ah vanzam khualtlawnnak pawl zamrang zetih tawlrel thei dingin a sim.\nSAC hruaitu cun ramhnih sumtuahnak lam ah siah hmunhnih ih laknak ṭhum dingih lungkim\ntlangnak hminkhen thei dingin tawlrel ding asi thu, ramhnih khualtlawnnak ṭhan dingih tawlrel ding asi vekin Covid nat sonawknak kham thei laican ah khualtlawng hnaṭuan le Cambodia thawn vanzam feh thei dingin zamrangte’n ong thei dingin an tumtah thu a sim.\nAn tonawk ṭheh hnu ih ramhnih thuthang an suahmi ahcun Cambodia ram ah 2022 ah Asean hotu dinhmun ṭuanvo lak dingmi parah a lungawi thu, Vice Prime Minister khal si in ramleng le ramtinkim thawn a pehparmi komkhawm tawlrelnak vuanzi khal asimi Mr. Prak Sokhonn cu Asean hotu ih ace palai si dingin ṭuanvo pek dingmi parah an lungawipi thu SAC hotu cun a sim.\nMr. Prak Sokhonn dinhmun in Asean Charter vekin Asean lungkimtlangmi thu (5) cu thlun thei dingin famkim zetin bom ding asi thu, Asean lungkimtlangmi thu (5) cu SAC ih hmai hnaṭuan dingmi thu (5) thawn khat le khat bomawk ding asi thu le Asean ace palai ih Myanmar ram a khualtlawnnak bawm dingin le a tufang ramsung dinhmun pawl ruat telin a pehparmi pawlkom zate thawn tongaw thei ding khalin a sim.\nCuihlei ah SAC dinhmun in tlangpar hriamkai pawlkom (EAO) pawl thawn 2022 February thlacem tiang kahawknak an cawlh thu an than zo ih 2022 kumcem tiang ṭhan bet ding asi thu khal a sim.\nMyanmar ram mipi pawl hrangah milai zawnruah bomnak cu a ṭul taktaktu pawl hnenah thleng dingin Asean hotu ih ace palai, Asean sungṭuanpi, AHA center ih palai pawl, Myanmar ram ah AHA center ihsin an bom dingmi milai zawnruahnak thawn a pehparmi bomnak khawkhannak hnaṭuan buur, Myanmar ram red cross buur le a pehparmi UN kuttang um pawlkom pawl vekin a pehpartu pawl karlak ah pawlkom pakhat tuah dingin tha kan pe ding tiah an sim.\nPrime Minister Hun sen ih Myanmar ram a khualtlawnnak ah Covid -19 nat dokhamnak hrangah mask (3,200,000), PPE (30,000), thawthawtnak bawmtu cet (50), damlo kiltu cet (50) le a pehparmi thilri pawl, oxygen cet (50) le a dang sii lam bomnak thilri pawl a pe asi.\nCambodia ram Prime Minister Hun Sen hruaimi palai buur cu Myanmar ram thuneihnak latu ralkap hruaitu ih sawmnak vekin Myanmar ram ah January 7-8 tiang hnaṭuan dinhmun in an ra thleng ih ralkap thuneihnak an lak hnu Myanmar ramih a thlengtu a hmaisabik hruaitu pakhat ih khualtlawnnak khal asi.\nCambodia ram Prime Minister Hun Sen ih Myanmar ram a khualtlawnnak hi Myanmar ram thuneihnak latu ralkap cu a lungkimpi asi ti’n a khualtlawnnak ṭul dingin ramtinkim pawl khalin an dil vekin Myanmar ram mipi pawl khalin Hun Sen ih zuk pawl cu meisa ur in duhphorhnak an langter asi tiah DVB in a tarlang.


Australia Ah Ling A Hnin, Indonesia Linghnin Ih A Hngawng – Meifar\nAustralia Ah Ling A Hnin, Indonesia Linghnin Ih A Hngawng\nDecember 30, 2021 admin Leitlun 0\nAustralia, Darwin khawpi ah ling a hnin, linghnin thacak lam hi magnitude 7.3 a si, kan dung Indonesia ramsung ih linghnin ih a hngawng a si ih linghnin cu a bangaw.\nIndonesia ramsung ling a hnin thluh veten zingzoitu pawlin tsunami tilian rapthlak zet a thleng ding tin ralrinnak thu an suah hngal ih a thleng ngaingai. Mipi inn le lo a siatsuah ih mithi le hliamtuar khal tam zet an um.\nTuiṭum Australia ram ih linghnin ahcun tsunami a thleng lo ding tin Bureau of Meteorology in a phuang. Tsunami suahnak ding lamzin sulhnu zianghman aum lo an ti. December 30, 2021 zingpit ah Darwin khawpi ah ling a hnin.\nTualsung mi pakhat in, “Minute 1 sung hrawng ling a hnin ih a rapthlak tuk, linghnin ka ton ṭihnung bik a si. Zinglam nazi 4:00 ah linghnin ruangah ka thangharh” tin online parah a tarlang. Australia linghnin ah mithi, hliamtuar le thilri siatsuahmi thuhla report zianghman aum hrih lo.\nKaren Ramsung Doawknak Tualrawn Ih Feh Duh Lo Ralhrang 20 Cu An Tlanhlo >>>\nChristmas Zan Ah Italy Putar Kum 80 Mi In A Nupi A That, A Thahnak San Hi A Mak Zet >>>


INDIA LONGPI AH THIL PUAK 5 THI 7 KANG – Times Of Chinland\nIndia ram thlanglam Karella state ih Longpi tuahnak hmun ah thil puak ruangah mi 5 a hmun ah an thi ih mi 7 in hriamhma an ngah.Himi hi Cochin Shipyard Ltd ih Longpi tuahnak ah tuah dingih an ret mi Longpi pakhat cu February ni 13 ni zinglam ah thil puak mi a si.\nHimi hi Longpi ih hmailam ah zinglam nazi 9:15 hrawngah puak suak mi a si tiah Police lam cun an sim.India thuthang pawl cun himi puak hi Gas zun(leak) ruangih puak mi si in an tarlang.Hriamhma ngahtu lak ih pakhat cu a taksa 45% a kang theh ih a besia zet ti a si.\nPuak a suah veten Longpi par ih um pawl cu hmunhim ah runsuak theh an si tiah thu neitu pawl cun an sim.Hi Cozah neih mi Cochin Longpi tuahnak cu India ram ih Long tuahnak tumbik si in Longpi siat remnak hna a tuan theu.Tui puak suahnak Long cu India ram ih tumbik Zinan le Gas laitu(Oil and Natural Gas Corporation-ONGC)ih neih mi Longpi a si.\nTILPER CU VANRAM KAINAK A SI


PDF Sakhan Cu Tu Ni November 17 Ah SAC Ralhrang Nih An Lak Than E – Lai Lungrawn Post\nNovember 17, 2021 November 17, 2021 admin Hmuhning\nFalam Thawngzam nih a tial mi si caah an mah falam ca tein ka van chia Shan pine saklam,Moebe myo ih um Moebe PDF sakhan cu tuini November 17 zing nazi 2:30 ah ralhrang pawl in thazang tampi thawn an va do thu Moebe PDF hnen in theih a si.Moebe PDF cun nazi 1:30 tiang an rak do ve hnu an thazang a thlua awk tuk ruangah harsa zet cingin an sakhan cu an suahsan tiah Moebe PDF cun thu an suah.Cuti an rak do ve nak ruangah Moebe PDF lamin 1 in hriamhma nazet a tuar ih 2 in hriamhma natuk lo an tuar,ralhrang lam khal thi le hriamtuar an um thei men tiah an thu suah mi ahcun an tarlang.\nMipi pawl it thah lai caan ih ralhrang pawl ra do nak ruangah mipi pawl khal a zan a zan in sahim nak hawl in an tlan tiah theih a si.Khuami pakhat cun,inn ka ra tlunnak ni 2 lawng a si lai,tuizing zingpit ten ralthuampi ralthuamte awn kan thei cu lehlam ah naute lehlam ah thuamhnaw la in kan tlan,zingpit te a si tikah a thim lai,Bike mit le kan ong ngam lo a thimthim in kan tlan ti’n Moebe khuami nuanu pakhat cun a sim.An do awk sung ralhrang pawlih ralthuampi kahnak ruangah mipi inn 10 lenglo a siat tiah Moebe PDF cun thu an suah.\nThawngtha CNF Thil Tuah Mi Mizzima News Nih A Pawm Pi Cang


Falam : Daan lo ih Inn sakmi pawl cu Ṭuanvonei Siipin lam in Hmalaknak an nei lai ding | Falam Online Media\nFalam : Daan lo ih Inn sakmi pawl cu Ṭuanvonei Siipin lam in Hmalaknak an nei lai ding\nFalam khuapi karh project hnui ih tawlrelmi Lungpi lamziin ceknak le tubaite innhmun thar peknak hmun ih Daan loin innsak/toh mi pawl cu tlunlam thusuak vekin Siipin lam in hmalaaknak nei an tum nan thuhla felfaiten relkhawmnak an nei hrih lo thu theih a si.\nTlunlam ih thupeknak vekin Siipin ṭuanvonei pawl cun November 20 ah Falam vengthar Lungpi ih Daan lo ih innsakmi pawl cu zohhliahnak an va nei.\nHih thuthawn pehpar in Siipin committee sungtel Pu Lian Thang cun, “Lungpi ṭha-nah zung kiang ih Siipin lamzin thar kan ceknak ah khan lamziin kap ah inn li lai an rak sak zo. Lamziin kan cek hnu ih sakmi an si. Cumi kha ṭuanvonei pawl thawn a hmun ah zohhliahnak kan nei ih tlunlam ah report thunlutnak kan nei lai. Ziangtin hmalaknak a um ding ticu kan thei hrih lo” tiah Chinland Herald daily news hnen ah a sim.\n“Lamziin cektharnak ah Daan loin inn a rak saktu pawl cu tuhlan khal ah cuih lamziin an ceknak hmun ah hmunhma tivek rak nei cia lo mi pawl an siih khuapi karh project lamziin thar an cek hnu Kum 2019 hnu ah an sakmi a si.”\n“Culawng siloin Lungrang tlang ih tidai gallon tingkhat tlem Siipin tidawl kiang khal ah Daan lo ih sakmi inn 5 lai a um. Cumi pawl cu kum 2017 hlan ih sakmi pawl an si.”\n“Lungpi, Zalai, Laimual veng pawl hi Falam khuapi sungah a lut thlang ruangah inn sak ding tivek a si khal le Siipin zung ah siseh a pehparmi zung ṭuanvonei pawl hnen ah dilnak ca ṭhaten nei ding a siih dilnak neilo pawl cu Daan vekin cawhkuan tong ding an si.” ti`n Pu Lian Thang cun a sim.\nTubaite, Falam Tlanglo le Cinmual veng ih innhmun 247 phorh thar mi hmunram khalah Daan lo ih rak sak zomi Inn 13 lai a um ih cuih thuthawn pehpar in “cumi khal hmalaknak kan nei ding nan thuhla relfelnak a um hrih lo” ti`n Siipin ṭuanvonei Pu Lian Thang cun Chinland Herald daily news hnen ah a sim a si.\n← Hakha ah Mi Thingkuang bauh tu Numi pakhat an kai\nPa le Pa kopaw (gay) Penguin cun a Voihnihnak Naute an kheu ter →


Rapthlakza Ralhraang SAC ralkap mi hrem dan phun 10 - Falam Online Media\nRalhraang SAC ralkap in mipi lole mipi ralkap pawl an kai tikah nasazetin an hrem ṭheu ti cu a thu lawngin kan rak thei ṭheu.\nNan, atu ah, an kut ihsin luat suak saltu mi ṭhenkhat in atakih an hmuh ton mi le hrem an tuar dan pawl an relsuak saal cu a rapthlak tukih a ngai men hman a har.\nRalhraang SAC ralkap in mi hrem dan phunphun an nei ih hrem a tuar dahtu pawl relmi rapthlakza ralhraang mi hrem dan phun 10 pawl kan tarlang ding.\n1. Mi Lu an bat\nMihremtu ah zo bul ti an um hran lo. A caan le abur in mi an thawi. A caan le mipakhat lawngin mi a hrem. Mi an hrem hlan ah zianghman hmu thei lo dingin puan thawn mi mit an ṭawn ih Thirfung, Thingtan, Rua, Thirhri, rubber ṭawn mi thingtan tivek thawn duhsahin mi an thawi.\nAbikin mi Lu an bat ti a si ih kutthlaktu ralhraang pawl cun a caan le Thir kut hruh an bun tiah an sim. Vuakvelhnak hliam langlo dingin rubber thawn ṭawnmi thingtan thawn khal mi Lu an thawi.\nMi Lu kawng sakin kuak thawn an nawk ih, an Lu par khalah caan rei zet Vurkhal an ret sak ti a si.\n2. Tisa an toih, Mi Ha an khiak/phong sak\nMi Ha an vuak kiak sak ih an Ka ah tisa an burh. A caan le a vuak in an vuak kiak ih a caan le plier thawn an phong sak.\nCuih mihrem dan cu abikin PDF tiih an rinhleh mi hremnak ah an hmang ti a si. Ṭhenkhat cu ukkhe thlaimi hri thawn an Ha an ṭawn sak ih caan rei zet cutin an um ter.\nThusut sangduhlotu cu an Kaa ah tisa an burh ṭheu ti a si ih, an thei duhmi an rel hlan lo, thi khal le a poi lo tiphunin mi an hrem.\n3. Lingletin mi an thlai\nKut dunglam ah ṭawnin an Ke ihsin hridai thawn lingbalailet in an thlai.\nThawthawt harsa dingin plastic thawn an Lu an khuh ih lungmit dingin an taksa ruangpi an her ciamco. Himi hremnak cu khawi hmun khalah an hmang ih kan dungbai Yangon ih CDM tuahtu kaihkhih tuar pawl khal cutin an hrem ve.\n4. Kutzung/Kezungcang an khiak sak\nKut/Kecangruh pawl an vuak kiak. Thusutnak le thuthei duh nei ruangah cutin mi an hrem mi a si hran lo.\nKandungbai khalah Yangon ih PDF ṭhenkhat an kai mi cu meithal kap thei nawn hlah hai seh ti`n an kutzung Kezung pawl an khiak sak ih kut le kezung kiak cu a thlai in an thlaiaw thluh. Cuhleiah plier thawn an Tin pawl an hik sak.\n5. Cross par ah an hreng\nThing cross ah hri thawn an ṭawn bet ih nasaten an hrem hlei ah rawl le tidai pek loin ni 2 sung cutin an ret ta ih a thimi khal an um.\n6. Naam thawn Vuun an hlep\nNaamte fate hriam zetmi thawn mi Vuun an hlep. Abikin Kawng, Zaang, Awm, Pum, Kut, Kezaphak tipawl ah naam thawn an hlep serser ih spirit ciahmi patpar le puan tivek thawn caan reipi an tuam sak.\n7. Palangkuai par ah khuk bilter\nPalangkuai le Lung hriam tivek pungkhawmmi par ah khuk an bilter ih caan rei zet an um ter. Tuar thei loin a tlu tu khal an tam ti a si.\nKandungbai ih an kaihmi thuthang ngantu pakhat cu cutin an hrem hlei ah Vuur an pomter.\n8. Mipa serh an Ur sak\n“Nau pai ter thei lo dingin na cii kan lo mit sak ding” an ti ih mipa serh meisa thawn an ur sak. An sit an cuum sak. Taklawng in Vuur par ah an to ter.\nNunau serh tham sak in kan lo pawngsual ding ti`n mi an hringhro ih pawngsualtuar khal an um.\n10. Thawsam dingin an tuah\nVantau lole it terin an hmai ah puan an khuh ih, cangtheilo dingin an kai hnu ah an Kaa le Hnar zawn ah thawthawt har dingin le tihaak dingin tidai an toih.\nHimi hremawknak cu tuarfeizet pawl khalin an celh lo. Ram dangdang palik le ralkap pawl khalin misual maktara hremnak ah an hmang ṭheu mi a si.\nZuk : Safe House zuknung ih cangtupa an hrem lai\n← CDF Matupi Sakhaan an luhcilh ih mipakhat an kap that\nRalhraang SAC ralbawi korzaal ih an hmumi Sui faute pawl a neitu pek saal tum →\nMyanmar raltlan minung 14 cu India cozah in Kawlram ah a kuat kir sal\nPyapon myo, Myoma bazaar innpi a kaang\nFebruary 20, 2021 Ni Hnem Sung 0


Wisconsin state ih Vote siar sal ding cun $7.9 million cemliam a ṭul | Falam Online Media\n2020, November 3 ih tuah mi US rampi hrilawknak cu tui ni November 18 khal ah a felfai thei hrih lo ih vote thlak tawlreldan lungkimlo ruangih vote siarsal rero lai khal a um. Vote siar sal beisei nan siar thok hrih lo nak hmun khal a um lai.\nVote siar sal ding beisei nan siar thok ṭan hrih lo nak Wisconsin state ahcun vote siar sal man cu $7.9 million an ngen ih Trump campaign in vote siar man a pek thok ve ten siar thok man cih dinhmun a si ti`n state Elections Commission lam in thuthang an suah.\nWisconsin state ih vote thlak mi unofficial result ah Jeo Biden in votes 20,000 hrawng ngah tam in Donald Trump cu a neh ih Trump campaign lam in neh let leh sal beisei in vote siar sal an beisei mi a si ih vote siar sal ding hrang $7.9 million an pek thei veten, a tlaibik Tlawngkai nili in siar thok theih a si ti`n State cozah ṭuanvonei mipakhat cun a sim.\nTrump campaign would have to pay nearly $8 million for Wisconsin recount. It has until Wednesday to decide whether it will pursue one. https://t.co/jbtibpYLJs\n— Molly Beck (@MollyBeck) November 16, 2020\nPu Trump cun Wisconsin ih vote siar sal nak ding hrang paisa a khong rero zo nan vote siar thok ding maw dinglo timi cu ramkulh cozah hnen ah theihternak a nei hrih lo.\nVote siar sal ding ah hin cozah hnen ah vote siar man pek dingin Daan um cia a si ih kum 2016 hrilawk ṭum khal ah Green Party candidate Jill Stein campaign cun vote siar sal man $2 million cu ramkulh cozah hnen ah an rak pek ve dah a si.\nTu kum ih vote siar sal man a khung cuang mi thu thawn peh par in state Elections Commission director Meagan Wolfe cun “a let rorin a khung cuang nak san cu Covid 19 boruak ruangah a si. Hmun ṭhenkhat ah vote siar tu le zohkhentu cu hmun hla deuh ih um a ṭul ding ruangah hall tumzet hlang a ṭul ding. Cuhleiah a man khung nak san pakhat cu December 1 khelh ih vote siar ṭheh tengteng a ṭul ruangah zamrang le kau zet ih ṭuan lohli a ṭul dingih security hrang ah a hran ten tawlrel a ṭul ding. Kan mah lam in cu vote siar sal kan man zo nan siar maw siar lo ding timi thuthang ziang hman kan dong lo” a ti.\nIf Trump asks for a recount, #Wisconsin had better get the $7.9 million UP FRONT.\nTrump already LOST, either way.#PresidentElect https://t.co/cP6vVcVJH5\n← Lal Siam Thara dam lai ih zuk mi Video cun Mipi a ti Ninghang\nJ. Lalduhawma cun mi ih thei tuk lem lo mi Online Corrom Disc Pool game in Paisa tawr le cheng a lak lut →